Приорик – medu.uz – Дорилар ҳақида маълумотлар ўзбек тилида\nHome Йўриқномалар Приорик\n(қизамиқ, эпидемик паротит ва қизилчага қарши вакцина)\nПрепаратнинг савдо номи: ПриориксТМ\nДори шакли: инъекция учун эритма тайёрлаш учун лиофилизат эритувчи билан бирга.\nВакцинанинг тайёрланган 1 дозаси (0,5 мл) қуйидагиларни сақлайди:\nфаол модда: қизамиқнинг Шварц штамми тирик аттенуирланган вируси 103.0 ТЦД50 дан кам эмас, паротитнинг RIT4385 штамми тирик аттенуирланган вируси 103.7 ТЦД50 дан кам эмас, қизилчанинг Wistar RA 27/3 штамми тирик аттенуирланган вируси 103.0 ТЦД50 дан кам эмас.\nВакцина: аминокислоталар, лактоза, маннитол, сорбитол.\nНеомицин сульфати ишлаб чиқариш жараёни оқибатида қолдиқ миқдорларда мавжуд.\nВакцина: оқдан то бироз пушти ранглигача бўлган брикет ёки кукун.\nЭритувчи: хидсиз, кўринадиган аралашмаларсиз, тиниқ рангсиз суюқлик.\nПриориксТМ – қизамиқ (Schwarz), эпидемик паротит (Jery Lynn ишлаб чиқарган RIT 4385) ва қизилча (Wistar RA 27/3) вируси, алоҳида товуқ эмбриони хужайралари культурасида (қизамиқ ва паротит вируслари) ва одамнинг MRC5 диплоид хужайра культураларида (қизилса вируси) етиштирилган кучсизлантирилган вакцина штаммларининг лиофилизация қилинган мажмуавий препаратидир.\nПриориксТМ Жахон Соғлиқни Сақлаш Ташкилотининг биологик препаратлар, қизамиқ, эпидемик паротит, қизилчага қарши вакциналар ва тирик мажмуавий вакциналарни ишлаб чиқариш бўйича талабларига мувофиқ келади.\nФармакотерапевтик гуруҳи: вакцина (қизамиқ, паротит ва қизилчани олдини олиш учун).\nКлиник тадқиқотлар ПриориксТМ вакцинасининг юқори иммуногенлигини кўрсатган. Қизамиқ вирусига қарши антителалар бирламчи серонегатив пациентларнинг 98% да, эпидемик паротит вирусига қарши антителалар 96,1% да ва қизилча вирусига қарши антителалар 99,3% да аниқланган.\nҚиёсий тадқиқотларда ПриориксТМ вакцинасига ўхшаш таркибли сотувдаги вакцина билан вакцинация қилинган гуруҳдаги 96,9%,96,9% ва 99,5% га нисбатан, ПриориксТМ вакцинасини қабул қилганларда қизамиқ вирусига, эпидемик паротит вирусига ва қизилча вирусига қарши антителалар вакцинация қилинганларнинг мувофиқ 98,7%, 95,5% ва 99,5% да аниқланган.\nҚизамиқ вируси ва қизилча вирусига антителаларнинг ҳимоя титри барча эмланганларда 12 ойгача сақланган. 12 ойга келиб, эмланган шахсларнинг 88,4% эпидемик паротит вирусига серопозитивлигича қолган. ПриориксТМга муқобил сифатида сотувдаги вакциналарни юбориш учун шу кўрсаткичлар бўйича (87%) фоизни ташкил қилган. Бу фоиз ўхшаш таркибли сотувдаги вакцина билан вакцинация қилинган шахслардаги кўрсаткич билан бир хил бўлган.\nФармакокинетик хусусиятларини бахолаш вакциналар учун мажбурий ҳисобланмайди.\nФармакодинамика бўлимига қаранг.\nқизамиқ, эпидемик паротит ва қизилчага қарши фаол иммунизация.\nПриориксТМ нинг тавсия этилган дозаси 0,5 мл ни ташкил қилади.\nВакцинация схемаси у мамлакатдан бу мамлакатга қараб ўзгаради ва миллий тавсияларга мувофиқ белгиланади.\nПриориксТМ тери остига юборилади, лекин шунингдек мушак ичига хам қўлланиши мумкин (Махсус кўрсатмалар бўлимига қаранг).\nВодород кўрсаткичининг (рН) бироз ўзгаришлари туфайли, эритиб тайёрланган вакцина эритмасининг ранги вакцинанинг самарадорлиги ёмонлашмаган ҳолда оч шафтоли рангдан то пушти ранглигача ўзгариши мумкин.\nЮбориш олдидан эритувчи ва эритиб тайёрланган вакцинани ёт заррачалар борлиги ва/ёки физик ҳолатини ўзгаришини аниқлаш юзасидан визуал текшириш керак. Агар эритиб тайёрланган вакцина ёки эритувчи келтирилган таърифга тўғри келмаса ёки ёт заррачалар сақласа, уларни йўқ қилиш керак.\nЮбориш учун янги стерил игна ишлатиб, флакон ичидагисининг ҳаммаси юборилади.\nМультидозали (2 доза) презентация\nМультидозали флаконлар ишлатилганида, 0,5 мл ли хар бир доза асептик шароитларда стерил игна ва шприц ёрдамида флакондан олиниши керак. Флакон ичидаги моддани контаминациясидан сақланиш учун эҳтиёткорлик чораларга риоя қилиш керак. Хар бир индивидуал дозани юбориш янги игнани ишлатиш билан ўтказилиши керак.\nВакцинани ампулаларда берилган эритувчи билан эритиб тайёрлаш бўйича йўриқнома\nҚўллаш олдидан ПриориксТМ ампулада берилган эритувчининг ҳаммасини лиофилизатли флаконга қўшиш йўли билан эритиб тайёрлаш керак. Лиофилизатли флаконга эритувчи қўшилгандан кейин, лиофилизатни эритувчида тўлиқ эригунича флакон яхшилаб силкитилади.\nТиклангандан кейин вакцина дархол юборилиши керак.\nВакцинани юбориш учун янги стерил игнани ишлатиш керак.\nШприцга флакон ичидаги модданинг ҳаммаси олинади.\nИшлатилмаган препарат ва чиқиндилар махаллий қонунчилик талабларига мувофиқ утилизация қилинади.\nЭритиб тайёрланганидан кейин вакцина дарҳол юборилади. Агар вакцина тиклангандан кейин дарҳол юборилмаса, у совутгичда +2оС – +8оС ҳароратда сақланиши ва ишлатилиши керак:\nмонодозали презентация учун тиклангандан кейин 8 соат давомида;\nмультидозали (2 доза) презентация учун тиклангандан кейин 6 соат давомида.\nКлиник тадқиқотлар доирасида объектив ва субъектив симптомлар вакцинациядан кейин 42 кун давомида фаол қайд этилган. Вакцинация қилинган пациентлар тадқиқотни ўтказиш даври давомида хар қандай клиник симптомлар ҳақида хабар беришлари керак.\nВакцинанинг хавфсизлик профили клиник тадқиқотлар доирасида ПриориксТМ вакцинасини қабул қилишган 12000 одамда олинган маълумотларга асосланган.\nНожўя реакцияларни учраш тез-тезлигини қуйидагича белгиланган:\nбаъзида (≥1/1000 ва <1/100),\nжуда кам ҳолларда (<1/10000).\nАъзолар синфи тизими Ривожланиш\nтез-тезлиги Ножўя реакциялар\nИнфекцион ва празитар касалликлар Баъзида Ўрта отит\nТез-тез Юқори нафас йўлларининг инфекциялари\nҚон ва лимфатик тизими томонидан бузилишлар Баъзида лимфаденопатия\nИммун тизими томонидан бузилишлар Кам ҳолларда аллергик реакциялар\nМоддалар алмашинуви ва овқат-ланиш томонидан бузилишлар Баъзида анорексия\nРухий бузилишлар Баъзида асабийлик, одатдаги бўлмаган йиғи, уйқисизлик\nНерв тизими томонидан бузилишлар Кам ҳолларда фебрил тиришишлар\nКўриш аъзоси томонидан бузилишлар Баъзида конъюнктивит\nНафас тизими, кўкрак қафаси ва кўкс оралиғи томонидан бузилишлар Баъзида бронхит, йўтал\nМеъда-ичак йўллари томонидан бузилишлар Баъзида қулоқ олди безини катталашиши, диарея, қусиш\nТери ва тери ости тўқималари томонидан бузилишлар Тез-тез тошма\nУмумий бузилишлар ва юбориш жойидаги бузилишлар Жуда тез-тез инъекция қилинган жойда қизариш, ҳароратни ≥38оС (ректал) ёки ≥37,5оС (қўлтиқости/орал) ошиши\nТез-тез инъекция қилинган жойда оғриқ ва шиш, ҳароратни ≥39,5оС (ректал) ёки ≥39оС (қўлтиқости/орал) ошиши\nУмуман, ножўя реакциялар профили, вакцинанинг биринчи дозаси юборилгандан кейин “Тез-тез”, ва иккинчидан кейин “Жуда тез-тез” кузатилган инъекция қилинган жойдаги оғриқдан ташқари, вакцинанинг биринчи ва иккинси дозаси юборилгандан кейин ўхшаш бўлган.\nПостмаркетинг кузатувларнинг маълумотлари бўйича қўшимча ПриориксТМ вакцинацияси билан вақтинчалик боғлиқлик бўлган ножўя реакциялар ҳақида хабар берилган.\nАъзолар синфи тизими Ривожланиш тез-тезлиги Ножўя реакциялар\nИнфекцион ва паразитар касалликлар Кам ҳолларда менингит, қизамиқсимон синдролм, эпидемик паротитга ўхшаш синдром (шу жумладан орхит, эпидидимит ва паротит)\nҚон ва лимфатик тизими томонидан бузилишлар Кам ҳолларда тромбоцитопения, тромбоцитопеник пурпура\nИммун тизими томонидан бузилишлар Кам ҳолларда анафилактик реакциялар\nНерв тизими томонидан бузилишлар Кам ҳолларда энцефалит, церебеллит, церебеллитга ўхшаш симптомлар (шу жумладан юришни ўткинчи бузилиши ва ўткинчи атаксия), Гиена-Барре синдролми, кўндаланг миелит, периферик нефрит\nТомирлар томонидан бузилишлар Кам ҳолларда васкулит (шу жумладан Шенлейн-Генох пурпураси ва Кавасаки синдроми)\nТери ва тери ости тўқималари томонидан бузилишлар Кам ҳолларда кўп шакилли эритема\nСкелет-мушак тизими ва бириктирувчи тўқима томонидан бузилишлар Кам ҳолларда артралгия, артрит\nТасодифан вена ичига юбориш оғир реакциялар ёки хатто шок чақириши мумкин. Шошилинч чоралар реакциянинг оғирлик даражасига боғлиқ (Махсус кўрсатмалар бўлимига қаранг).\nҚиёсий тадқиқотларда ПриориксТМ қўлланганидан кейин, махаллий оғриқ, қизариш ва шиш ҳоллари қиёсий препаратга қараганда, статистик ахамиятли кам бўлган. Юқорида кўрсатилган бошқа ножўя реакцияларни ривожланиш тезлиги, иккала вакцина қўлланганида ўхшаш бўлган.\nПриориксТМ неомицинга ёки вакцинанинг ҳар қандай бошқа компонентига юқори тизимли сезувчанликда қўллаш мумкин эмас (товуқ тухумига аллергия тўғрисидаги маълумот юзасидан Махсус кўрсатмалар бўлимига қаранг). Анамнезда неомицин чақирган контакт дерматитни мавжудлиги вакцинацияга қарши кўрсатма ҳисобланмайди.\nПриориксТМ ни қизамиқ, паротит ва/ёки қизилчага қарши вакцинани олдинги юборишга юқори сезувчанлиги бўлган шахсларда қўллаш мумкин эмас.\nПриориксТМ ни оғир гуморал ёки хужайра иммунтанқислиги бўлган, масалан, симптоматик ОИТВ-инфекцияси бўлган шахсларда қўллаш мумкин эмас (Махсус кўрсатмалар бўлимига қаранг).\nПриориксТМ ни ҳомиладорликда қўллаш мумкин эмас. Вакцинациядан кейин бир ой давомида ҳомиладорликдан сақланиш керак (Махсус кўрсатмалар – Ҳомиладорлик ва лактация бўлимларига қаранг).\nТуберокулин синамаси вакцинациягача ёки вакцинани юбориш билан бир вақтда ўтказилиши керак, чунки қизамиққа қарши (балки паротитга қарши хам) тирик вакцина 4-6 ҳафтада туберкулинга тери реакциясини тўсатдан кучсизланишига сабаби бўлиш мумкинлиги ҳақида хабарлар бор. Шунинг учун сохта мусбат натижалардан сақланиш учун туберкулин синамаси вакцинациядан кейин 6 ҳафта давомида қилинмайди.\nПриориксТМ инъекцияси тананинг турли сохаларига хар хил шприцлар ёрдамида қилинган холда, сувчечакка қарши тирик кучсизлантирилган вакцина (ВарилриксТМ) билан бир вақтда юборилиши мумкин.\nГарчи ПриориксТМ ва бошқа вакциналарни бир вақтда юбориш ҳақида маълумотлар бўлмаса-да, ПриориксТМ ни, инъекция тананинг турли сохаларига ҳар хил шприцлар ёрдамида қилинган холда, тирик орал (OPV) ёки фаолсизлантирилган полиомиелит вакцинаси (IPV), бўғма, қоқшол ва кўкйўталга қарши уч валентлик вакциналар (бутунхужайрали DTPw/хужайрасиз DTPa) ва Haemophilus influenzae b (Hib) турига қарши вакциналар билан бир вақтда юборилиши мумкин.\nАгар ПриориксТМ тирик кучсизлантирилган вакциналар билан бир вақтда юборилса, унда вакцинациялар орасидаги интервал бир ойдан кам бўлмаслиги керак.\nОдам иммуноглобулини ёки қон қуйилиши ўтказилган шахсларда, қизамиқ, эпидемик паротит ва қизилчанинг вакцина вирусларига нисбатан пассив юборилган антителаларнинг таъсири натижасидаги мумкин бўлган самарасизлиги туфайли, вакцинация уч ойга кечиктирилиши керак.\nПриориксТМ илгари қизамиқ, эпидемик паротит ва қизилчага қарши бошқа мажмуавий вакцина билан вакцинация қилинган пациентларда бустер доза сифатида қўлланиши мумкин.\nБошқа препаратлар билан мутаносиблиги\nПриориксТМ ни бир шприцда бошқа вакциналар билан аралаштириш мумкин эмас.\nБошқа вакциналар билан бўлгани каби, ПриориксТМ билан вакцинация, тана ҳароратини ошиши билан кечувчи ўткир касаллиги бўлган шахсларда кечиктирилиши керак.\nЕнгил шаклдаги инфекцион касалликни бўлиши вакцинация учун қарши кўрсатма бўлмайди.\nСинкопе (ҳушни йўқотиш) игна билан инъекцияга психоген жавоб сифатида вакцинациядан кейин ёки хатто вакцинациягача пайдо бўлиши мумкин. Шунинг учун онгни йўқотилишида пациентни мумкин бўлган жароҳатланишидан сақланиш учун шароитни таъминлаш мухим ҳисобланади.\nВакцинани юбориш олдидан тери юзасидан спирт ва бошқа дезинфекцияловчи моддаларни тўлиқ буғланиб кетишини кутиш керак, чунки улар вакцинадаги кучсизлантирилган вирусларни фаолсизлантириши мумкин.\nҚизамиқни олдини олиш учун, уларни қизамиқ билан касалланган бемор билан мулоқатидан кейин, иммунизация қилинмаган пациентларда 72 соат давомида вакцинацияни ўтказиш мумкин.\n12 ойликкача бўлган болаларни вакцинация қилиш уларда қизамиққа қарши она антителалари сақланган бўлиши мумкинлига туфайли, етарлича самарали бўлмаслиги мумкин. Шу билан бирга, бу ҳолат юқишни юқори хавфи бўлган вазиятларда, гўдакларда (<12 ойлик) вакцинани ишлатиш учун қарши кўрсатма ҳисобланмайди. Бундай вазиятларда 12 ойлик ва катта ёшдагиларда такрорий вакцинация кўрсатилган.\nБошқа инъекцион вакциналар билан бўлгани каби, вакцина қўлланганидан кейин кам учрайдиган анафилактик реакциялар бўлиши мумкинлиги юзасидан, мувофиқ тиббий парвариш ва кузатув йўлга қўйилган бўлиши керак.\nВакцинанинг қизамиқ ва паротит компонентлари товуқ эмбрионлари хужайралар культурасида ишлаб чифарилади ва тухум оқсилини сақлаши мумкин. Анамнезида тухум истеъмол қилганда анафилактик, анафилактоид ва бошқа тез авж олувчи аллергик реакциялари (масалан, эшакеми, халқум ва оғиз бўшлиғини шиши, нафасни қийинлашиши, гипотония ва шок) бўлган пациентларда, гарчи бундай реакциялар жуда кам юз берса-да, вакцинациядан кейин ўта юқори сезувчанлик реакция кўринишларининг хавфи ошган бўлиши мумкин. Бундай пациентларга вакцинани юборишни алоҳида эҳтиёткорлик билан, улар ривожланган ҳолларда эса, анафилактик реакцияларни адекват даволаш учун воситаларга эга бўлганда амалга ошириш керак.\nАнамнезида аллергик ва тиришиш реакциялари бўлган шахсларда, ёки агар шундайлар оила аъзоларида бўлган шахсларда ПриориксТМ эҳтиёткорлик билан қўлланиши керак.\nВакцинация қилинганларда қизамиқ ва эпидемик паротит вирусларини юқиши қайд этилмаган. Вакцинациядан кейинги 7-28 кунлари экскрециянинг тахминан 11-ничи куни чўққиси билан бўлган қизилча вирусининг фарингеал экскрецияси ҳолатлари маълум. Лекин бу вируснинг контактли юқиши ҳақида далолат берувчи маълумотлар йўқ.\nПациентларнинг чекланган сони ПриориксТМ вакцинасини мушак ичига қабул қилганлар. Ҳамма уч компонент учун адекват иммун жавоб олинган (Қўллаш усули ва дозалари бўлимига қаранг).\nПРИОРИКСТМ НИ ҚОН ТОМИР ИЧИГА ЮБОРИШ МУМКИН ЭМАС.\nБошқа вакциналарни қўллаганда бўлгани каби, ҳимоя иммун жавоби ҳамма вакцинация қилинганларда аниқланмаслиги мумкин.\nҚизамиқ, эпидемик паротит ва қизилчага қарши тирик вакцинанинг биринчи дозаси юборилганидан кейин тромбоцитопенияси бўлган пациентлар ҳолатини ёмонлашиш ҳоллари қайд этилган. Бундай ҳолларда ПриориксТМ билан иммунизациядан кутилган хавф ва фойдани синчиклаб тахлил қилиш керак.\nИммунитети сусайган шахсларда ПриориксТМ ни қўллаш бўйича маълумотлар чекланган, шунинг учун бундай пациентларда вакцинация ўтказиш заруратини эҳтиёткорлик билан ва фақат шифокорнинг фикри бўйича, вакцинациядан кутилган фойда хавфдан устун бўлганда кўриш керак (масалан, симптомсиз ОИТВ-инфекцияси бўлган шахсларда).\nВакцинация учун қарши кўрсатмалари бўлган иммунитети сусайган шахслар (Қарши кўрсатмалар бўлимига қаранг), вакцинацияга иммунитети соғлом шахсла каби жавоб бермасликлари мумкин. Шунинг учун иммунитети сусайган айрим шахслар, мувофиқ вакцина юборилишига қарамай, қизамиқ, паротит ёки қизилча билан касалланган бўлишлари мумкин. Иммунитети сусайган пациентлар ҳолатини қизамиқ, паротит ва қизилча симптомлари пайдо бўлишига синчиклаб кузатиш керак.\nҲомиладор аёллар ПриориксТМ вакцинасини қабул қилмасликлари керак.\nЛекин ҳомиладор аёлларга қизамиқ, паротит ёки қизилчага қарши вакцина юборилганидан кейин ҳомилани ривожланишини бузилиш ҳоллари қайд этилмаган.\nГарчи назарий жиҳатдан хавф истисно қилинмаса-да, ҳомиладорликнинг илк муддатларида билмасдан қизилча вируси сақловчи вакцина юборилганида, 3500 дан ортиқ мойиллиги бўлган аёлларда туғма қизилча синдроми ҳоллари қайд этилмаган. Шунинг учун ҳомиладорликнинг илк муддатларида қизамиқ, паротит ёки қизилча вирусларини сақловчи вакциналар билан аёлларни тасодифий вакцинация қилиш, ҳомиладорликни тўхтатиш учун сабаб бўлиб хизмат қилмаслиги керак.\nВакцинациядан кейин бир ой давомида ҳомиладорликдан сақланиш керак. Ҳомиладорликни режалаштираётган аёлларга, ҳомиладорликни кечиктириш тавсия этилади.\nХозирги вақтда эмизикли аёлларда вакцинани ишлатишга нисбатан маълумотлар етарли эмас. Агар вакцинациядан кутилган фойда, хавфдан устун бўлса, вакцинация ўтказилиши мумкин.\nПрепаратни яроқлилик муддати ўтганидан сўнг қўллаш мумкин эмас ва болалар ололмайдиган жойда сақлаш керак.\nПостмаркетинг кузатув давомида дозани ошириб юборилиш ҳоллари ҳақида хабар берилган (тавсия этилган дозадан 2 мартадан кўпроқ юқори). Дозани ошириб юборилиши билан боғлиқ бўлган ножўя самаралар аниқланмаган.\nИнъекция учун эритма тайёрлаш учун лиофилизация қилинган кукун эритувчи билан комплектда.\n1 доза вакцина тиниқ шиша (Ph. Eur. бўйича 1 турдаги) флаконда шиша ампуладаги (Ph. Eur. бўйича 1 турдаги) 0,5 мл стерил эритувчи билан комплектда қўллаш бўйича йўриқномаси билан бирга картон қутида.\n2 доза вакцина тиниқ шиша (Ph. Eur. бўйича 1 турдаги) флаконда шиша ампуладаги (Ph. Eur. бўйича 1 турдаги) 1,0 мл стерил эритувчи билан комплектда қўллаш бўйича йўриқномаси билан бирга картон қутида.\nЧиқарилишининг ҳамма шакллари ҳар бир мамлакатда бўлмаслиги хам мумкин.\nСовутгичда +2оС дан +8оС гача ҳароратда сақлансин.\nЭритувчини совутгичда ёки атроф-муҳит ҳароратида сақлаш мумкин.\nЛиофилизация қилинган вакцина ва эритувчи музлатилмасин.\nТашиш вақтида, айниқса иссиқ иқлимда сақлаш юзасидан тавсия этилган шароитларига риоя қилиш керак.\nЛиофилизация қилинган вакцина – 24 ой.\nЭритувчи – 60 ой.\nВакцинанинг яроқлилик муддатини тугаш санаси этикеткаси ва ўрамида кўрсатилган.\nКейвер инъекция учун эритма26.05.2018Кейингиси


"Ҳаётимни қайтадан бошладим"\nҒиждувон туманидаги "Рост¬гўй" маҳалла фуқаролар йиғинида яшовчи Шуҳрат Бўстонов ўқимишли, истеъдодли, тоғни урса талқон қиладиган йигитлардан. У пойтахтдаги олий таълим муассасаларидан бирини — эндиликда Ислом Каримов номи билан аталувчи Тошкент давлат техника университетининг кончилик йўналишини ¬тамомлаган. Оилада беш фарзанд¬¬нинг тўр¬тинчиси.\nБу йигит 2009 йилда ўқишни битириб келиб, яхшигина бир касб¬нинг этагини тутган эди. Аммо нима ҳам бўлди-ю, йўлдан адашди. Билиб-билмай, жиноятга қўл урди. Оқибатда суд ҳукми билан ўн йилдан кўпроқ муддатга озодликдан маҳрум этилди. Айни ёшлик чоғида, меҳнат қиладиган, оиласи, Ватани учун ёниб яшайдиган бир паллада панжара ортига тушди. Ўз қўли билан ўзини шундай кўргиликка маҳкум этди.\nЖазони ўтар экан, қилмишидан бениҳоя пушаймон бўлди. Хато йўлдан юргани учун надомат чекди. Беҳад ўкинди. Ана шундай изтиробли дамларда ота-онаси, яқинлари, оиласи, айниқса, яккаю ягона фарзанди кўз олдидан сира кетгани йўқ.\nАна-мана дегунча, суд ҳукми бўйича жазоланаётганига ҳам икки йилдан ошган пайтлар эди. Кунлардан бир куни у ўзи каби тўғри йўлдан тойган, эндиликда эса ўз қилмишларига чин дилдан пушаймон бўлиб, хатоларини тушуниб етган бир қанча фуқаролар давлатимиз раҳбарининг тегишли Фармонига биноан афв этилгани, улар орасида ўзи ҳам бор эканлиги ҳақида эшитди. Бундай хушхабардан боши осмонга етди.\nШ. Бўстонов уйга қайтган кун унинг ўзи ва оила аъзолари учун унутилмас кун бўлиб қолди. Ҳа, яқинларинг дийдорига нима етсин! Ҳадемай уни қариндош-уруғ, дўст-биродарлари йўқлаб келишди. Ўз навбатида маҳалла фаоллари, вилоят ижтимоий "Кўникма" ва Бандликка кўмаклашувчи марказлардан вакиллар Бўстоновлар хонадонига қадам ранжида қилишди. Ўз ҳаётини қайтадан бошлаётган йигитга ёрдам қўлини чўзишди. Ўттиз икки ёшни қаршилаётган Ш. Бўстонов тумандаги "Нурасад олтин даласи" фермер хўжалигига ишга жойлашди.\n— Озодликка чиққан куним иккинчи бор дунёга келгандай бўлдим, — дейди у. — Бунинг учун мен каби адашганларни кечириб, бизга ишонч билдирган Юртбошимиздан чексиз миннатдорман. У кишининг инсонпарварлиги, кечиримлилиги менинг ҳам ҳаётимда туб бурилиш ясади. Бундан ўзим ҳам, яқинларим ҳам беҳад бахтиёрмиз. Энди аввалги хатоларимни такрорламасликка, она Ватанимиз равнақи йўлида хизмат қилишга қатъий бел боғладим.\nДарвоқе, вилоят ижтимоий "Кўникма" маркази раҳбари ¬¬¬Б. Раҳимовдан олган маълумотимизга кўра, Президентимизнинг 2017 йил 6 декабрдаги "Ўзбекистон Республикаси ¬Конституцияси қабул қилинганининг йигирма беш йиллиги муносабати билан афв этиш тўғрисида"ги Фармонига асосан вилоятимиз бўйича 35 нафар шахс жазони ўташ муассасаларидан озодликка чиқарилиб, яшаш манзилларига қайтишди. Улар марказнинг жойлардаги бўлинмалари томонидан рўйхатга олинди. Бу фуқароларга жами 34 миллион 700 минг сўмлик моддий ёрдам кўрсатилди. Уларнинг барчаси тиббий кўрикдан ўтказилди. Мазкур шахсларнинг аксарияти ижтимоий фойдали меҳнатга жалб этилди. Улардан икки нафарининг ўқиши тикланди. Уч нафарининг эса пенсия ҳужжатлари расмийлаштириляпти.\nРустам ИБРАГИМОВ, "Бухоронома" мухбири\n:: орқага № 10, 03.02.2018


1,5 миллиард сўмлик автотранспорт воситасини ноқонуний олиб кирмоқчи бўлган “уддабурон” қўлга тушди - Zamin.uz\n23:36 / 24.09.2020\nБожхона органлари томонидан товар ва транспорт воситаларининг мамлакатимизга ноқонуний олиб кирилишига қарши кураш тизимли равишда йўлга қўйилган.\nХусусан, Фарғона вилояти божхона бошқармаси “Фарғона” чегара божхона пости ходимлари томонидан постга қўшни мамлакатдан кириб келган фуқаро А.Д. бошқарувидаги “Автокран” автотранспорт воситаси, ҳайдовчи томонидан тақдим этилган транспорт ҳужжатлари асосида кўздан кечирилди.\nНатижада, ушбу автотрнаспорт воситаси муқаддам Ўзбекистон Республикасига олиб кирилиб, божхона тўловларини тўлаш имкони йўқлиги сабабли “Реэкспорт” божхона режимига расмийлаштирилиб, Ўзбекистондан Қирғизистонга қайта олиб чиқиб кетилганлиги аниқланди.\nҲозирда мазкур автотранспорт воситасини бошқа транспорт воситасига тегишли бўлган транспорт воситасини қайд этиш гувоҳномаси ва давлат рақами асосида олиб киришга бўлган ноқонуний уриниш фош этилиб, қиймати 1,5 миллиард сўмлик транспорт воситаси вақтинча сақловга олинди.\nЮқоридаги ҳолат юзасидан божхона органлари томонидан суриштирув ҳаракатлари давом эттирилмоқда. “Замин” янгиликларини “Youtube”да кузатиб боринг


МАҲМУДХЎЖА БЕҲБУДИЙ – САМАРҚАНД ЖАДИДЛАРИНИНГ ЙИРИК НАМОЯНДАСИ - Imom Buxoriy xalqaro ilmiy-tadqiqot markazi\nHome / АЛЛОМАЛАР / МАҲМУДХЎЖА БЕҲБУДИЙ – САМАРҚАНД ЖАДИДЛАРИНИНГ ЙИРИК НАМОЯНДАСИ\n15/06/2022\tАЛЛОМАЛАР 62 koʻrilgan\nЖадидлик ҳаракатини чуқур ўрганиш, ўша даврда ижод қилган ва фаолият юритган зиёлилар, тараққийпарварларнинг эзгу мақсадларини кенг тарғиб қилиш давлатимизнинг доимий диққат эътиборида бўлиб келмоқда. Президент Шавкат Мирзиёев 2020 йил 24 январда Парламентга йўллаган мурожаатномасида бу масалага алоҳида тўхталиб ўтди: “Умуман, биз жадидлик ҳаракати, маърифатпарвар боболаримиз меросини чуқур ўрганишимиз керак. Бу маънавий хазинани қанча кўп ўргансак, бугунги кунда ҳам бизни ташвишга солаётган жуда кўп саволларга тўғри жавоб топамиз. Бу бебаҳо бойликни қанча фаол тарғиб этсак, халқимиз, айниқса, ёшларимиз бугунги тинч ва эркин ҳаётнинг қадрини англаб етади” .\nЖадидлик ҳаракати ва унинг моҳияти бугунги кун учун ҳам долзарб ва аҳамиятлидир. Президентимиз 2020 йил 30 сентябрда имзолаган “Маърифатпарвар жадидлик ҳаракати намояндаларини мукофотлаш тўғрисида”ги Фармонда жадидлар фаолияти яна бир бор эътироф этилди. ХХ асрнинг бошида ўзининг маърифатпарварлик фаолияти ва фидокорона хизматлари билан миллий таълим-тарбия тизимини яратиш ва юртимиз истиқлоли, халқимизнинг озодлиги ва эркинлиги, келажак авлодларнинг обод ва фаровон ҳаётини таъминлашга қўшган беқиёс ҳиссаси учун Абдулла Авлоний, Маҳмудхўжа Беҳбудий, Мунаввар қори Абдурашидхонов “Буюк хизматлари учун” ордени билан мукофотланди .\nЖадидлик ҳаракати XIX асрнинг охири XX асрнинг бошида Туркистон, Кавказ, Қрим ва Татаристонда юзага келди. Қатор маърифатли шахсларнинг янги сиёсий ва ижтимоий ғояларни илгари суриши жадидлик ҳаракатига асос солди. “Жадид” сўзи араб тилидан олинган бўлиб, янги деган маънони англатади. Бу даврда бошланган янги сиёсий, маърифий ва ижтимоий жараёнлар жадидлик ёки тараққийпарварлар ҳаракати деб номланди. Ҳаракат асосчиси қримлик Исмоилбек Гаспиринский эди.\nЖадидлик ҳаракати кейинчалик минтақанинг бошқа ҳудудларида ҳам кенг ёйила бошлади. Хусусан, XIX асрнинг охири XX асрнинг бошида Туркистон минтақасидаги жараёнларда жадидлик ҳаракати муҳим аҳамият касб этди ва қатор илғор ғоялар илгари сурилди. Ўша вақтда Туркистон аҳолисининг моддий аҳволи оғир бўлиб, халқ орасида саводсизлик, диний мутаассиблик кенг тарқалган эди. Жадидларнинг фикрига кўра, халқни ғафлат уйқусидан уйғотишнинг ягона йўли уларни маърифатли қилиш эди. Бу йўлда янгича тузум ва тартибларни жорий этиш, янги усул мактабларини очиш ва инсонларни илғор жаҳон тажрибасидан воқиф қилиш лозим эди. Шу боис жадидлик ҳаракатининг моҳияти миллат ва жамиятнинг тафаккурини янги босқичга олиб чиқишдан иборат бўлган.\nЖадидлик ҳаракатининг юзага келиши ва ривожланиш босқичларини таҳлил қилиш учун ўша даврдаги тарихий жараёнларга тўхталиш мақсадга мувофиқдир. XIX аср охирида Чор Россияси Туркистонни босиб олганидан сўнг хонлик давридаги тартиботни бекор қила бошлади. Туркистоннинг тараққиётдан анча орқада қолиб кетгани ўлкада темир йўл қурилишидан, дастлабки саноат корхоналарининг бунёд этилишидан, рус олимларининг Ўрта Осиёга олиб келган янги илмий ғояларидан кейин маълум бўла бошлади. Хонликлар давридаги монархия тузуми сабабли ўлкада ҳали-ҳануз ўрта асрларга хос ҳаёт тарзи ҳукм сурар эди. Бу омиллар юртнинг зиёлилари ва тараққийпарварларини уйғотди. Туркистондаги жадидлар сифатида Маҳмудхўжа Беҳбудий, Мунавварқори Абдурашидхонов, Фитрат, Чўлпон, Ашурали Зоҳирий, Исҳоқхон Ибрат, Файзулло Хўжаев, Абдулвоҳид Бурхоновни таъкидлаш мумкин. Улар миллий уйғониш ҳаракатининг бошида бўлди.\n“Жадидлик моҳиятга кўра сиёсий ҳаракат эди. Унинг шаклланиш ва мағлубиятга учраш даври бўлиб, уларни шартли равишда тўртга бўлиш мумкин. Туркистон, Бухоро ва Хива ҳудудида бу даврлар 1895-1905; 1906-1916; 1917-1920; 1921-1929 йилларни ўз ичига олади” [3:519].\nСамарқандда ҳам жадидлик ҳаракати кенг ёйилиб, уларнинг бир қатор етук намояндалари етишиб чиқди. Самарқанд жадидларининг энг кўзга кўринган вакили, шубҳасиз, Маҳмудхўжа Беҳбудийдир. “Туркистондаги жадидлик ҳаракатининг таниқли намояндаси Маҳмудхўжа Беҳбудий (1875-1919) машҳур драматург ва публицист, жамоат арбоби бўлишидан ташқари, ўз даврининг йирик олими, ношир ва матбуотчиси сифатида чуқур из қолдирди” [4:37].\nМ.Беҳбудий 1875 йилнинг 30 январида Самарқанд яқинидаги Бахшитепа қишлоғида, руҳоний оиласида дунёга келган. Отаси Беҳбудхўжа Солиҳхўжа ўғли Аҳмад Яссавийнинг авлодларидан, она томонидан бобоси Ниёзхўжа урганчлик бўлиб, амир Шоҳмурод замонида (1785-1800) Самарқандга келиб қолган. 1894 йилда имом-хатиблик билан шуғулланиб келган отаси Беҳбудхўжа вафот этади. Ёш Маҳмудхўжа тоғаси қози Муҳаммад Сиддиқ тарбияси ва қарамоғида ўсиб вояга етади. Араб сарфу наҳвини кичик тоғаси Мулла Одилдан ўрганади.\nЖадидлар Туркистонни қолоқлик, саводсизлик ботқоғидан олиб чиқишнинг энг муҳим омили халқни саводли, маърифатли қилиш эканини яхши тушунар эди. Шу боис улар янги усулдаги мактабларни ташкил қилди. Бу мактабларни ўша даврнинг илғор кишилари, бойлар моддий ва ташкилий жиҳатдан қўллаб-қувватлади. Бундай мактаблар дастлаб 1893 йили Самарқандда, 1898 йили Қўқонда Салоҳиддин домла, 1899 йил эски Тошкентда Мунаввар Қори, Андижонда Шамсиддин домла томонидан ташкил этилди. 1900 йили Бухорода ҳам Жўрабой қори янги усулдаги мактабларни барпо этди. 1903 йили М.Беҳбудий ўз маблағи ҳисобидан Жомбойда худди шундай мактаб очди. Жадид Ҳожи Муин ва Шакурий шу мактабда дарс берган [5:169-170].\nМаҳмудхўжа Беҳбудий нафақат янги усул мактабларини ташкил қилиш, балки уларни замонавий дарсликлар, дунёвий илмлар билан ҳам таъминлаш ишига бош-қош бўлди. Ўзи қатор дарслик ва рисолалар яратди. “1903 йилда Самарқанд атрофидаги Ҳалвойи ва Ражабамин қишлоқларида унинг ташаббуси билан янги мактаблар очилди. Беҳбудий бу мактаблар учун “Рисолаи асбоби савод”, “Рисолаи жуғрофияи умроний”, “Китобул атфол”, “Амалиёти ислом”, “Тарихи ислом” каби дарслик ва рисолалар ёзди [6:11].\nБеҳбудий жадидлар етакчиси, минтақада тараққийпарварлик ҳаракатининг аъзоси сифатида Самарқанд шаҳрида турли йиғин, кеча ва машваратларни ташкил қилди. Бу каби йиғилишларга турли шаҳарлардаги тараққийпарвар кишилар таклиф этилди. Бухоролик машҳур маърифатпарвар Садриддин Айний Маҳмудхўжа Беҳбудий ҳақида бундай эслайди: “1908 йилда дарс шерикларимиздан бўлғон Мирзо Абдулвоҳид билан Бухородан Самарқандға келган эдик. Бу саёҳатимизда мулла Абдулқодир Шакурий, мулла Исматулло Раҳматуллозода ва бир қанча Самарқанд маърифатпарварлари оқшом мажлиси учун бизни бир ерга чақирғон эди” [7:238].\nС.Айнийнинг қўшимча қилишича, бу унинг Беҳбудий билан биринчи учрашуви эди. У бундай хотирлайди: “Бу кеча Маҳмудхўжа кўпинча фанний масалалардан сўз чиқариб, ердан, кўкдан, ойдан, юлдуздан, қисқаси, ул вақтғача биз эшитмаган нарсалардан кўпгина сўйлади” [7:238].\nБеҳбудий фаол ноширлик фаолияти билан Туркистонда миллий матбуот ривожига улкан ҳисса қўшган. Унинг ташаббуси билан ўзи ва бошқа тараққийпарварларнинг маърифатпарварлик ғояларини кенг тарғиб қилиш мақсадида газета ва журналлар фаолият кўрсата бошлади. Беҳбудийнинг саъй-ҳаракатлари ва муҳаррирлигида 1913 йилдан “Самарқанд” газетаси чиқа бошлаган. Унда ўша даврнинг долзарб ижтимоий-сиёсий масалаларига эътибор кучли эди. Газетанинг 1913 йил 30 июлдаги сонида туркистонлик ёшларнинг оғир ижтимоий аҳволи, болаларни мактабда ўқитишнинг аҳамияти ҳақида тўхталиб, бундай дейилган: “Бошқа миллатнинг ёш болалари мактабда, лекин бизники ҳаммолликда ва гадойликда. Бошқа миллат уламосиға тобе экан, бизни уламо билъакс авомға тобедур. Бунинг охири харобдур. Йигирма, ўттуз сана сўнгра яна ёмонроқ бўлур, мусулмонлик илм ва адаб ила қоим, миллат ахлоқ, фазл ва ҳунар ила боқий қолур” .\nБундан ташқари, Буҳбудийнинг бевосита иштироки ва ташаббуси билан 1917 йил 16 апрелдан бошлаб “Ҳуррият”, 1918 йилдан 1922 йилгача “Меҳнаткашлар товуши” газетаси нашр этилган ва уларда мустақиллик, инсонларни илм олишга, замонавий фикрлашга даъват этувчи мақолалар чоп қилинган.\nБеҳбудийнинг ноширлик фаолиятида “Ойина” журнали алоҳида аҳамиятга эга. 1913 йилнинг 20 августидан чиқа бошлаган бу журналда миллий бирдамлик, туркий халқларнинг ҳамжиҳатлиги каби масалалар кўтарилган. Миллат ва унинг ҳақ-ҳуқуқлари, тарихи, тил ва адабиёти масалалари, дунёдаги аҳволга доир қизиқарли мақолалар бериб борилган.\nБеҳбудийнинг миллат тараққиётида хорижий тилларни ўрганишнинг аҳамияти ҳақидаги фикрлари диққатга сазовор. У хорижий тилларни ўрганиш замоннинг зарурати эканини таъкидлаб, уни диний томондан ҳам асослашга ҳаракат қилди: “Яна бир тил ва хат борки, бутун олам бир-бирила анинг ила сўйлайдур. Ул фарансе тили хатидур. Ғайридиннинг илм ва хатини ўрганмоқ шариатча дурустдур. Ҳадиси шарифдан маълум бўладурки, жаноб Пайғамбар (С.А.В.) ўз саҳобаларидан Зайд бин Собит(ға) яҳудий хатини ўқуб-ўрганмоққа буюрган экан. Ва ул жаноб амри ҳазрат нубувват паноҳи ила яҳудий хатини ўрганиб, ҳазрат Пайғамбар (С.А.В.)ға яҳудийлардан келадурғон хатларни ўқуб берар экан. (“Саҳиҳул Бухорий”, 4-жуз, 156-саҳифа)” [9:14].\nБеҳбудий Туркистонда ислом динининг ўрни ва мавқеи юқорилиги, диний уламоларнинг халқ орасидаги обрўсини инобатга олган ҳолда, ўз ғояларини тарғиб қилишда диний ва дунёвий қарашлардаги мувозанатни сақлашга ҳаракат қилган. Бу ҳақда тарих фанлари доктори, профессор Қ.Ражабовнинг қуйидаги фикрларини келтириш ўринли: “Беҳбудий ҳам дин ва миллатни иттифоқ этишга, ислоҳот ўтказишга, зиёли ва тараққийпарварларни, бой ва уламони бирлаштиришга даъват этди. У тараққийпарварлар ва уламоларнинг халқ орасида обрўси унчалик катта эмаслиги, шу боис қадимий уламолар билан ҳамкорликсиз иш олиб борилса муваффақиятга эришиш қийинлиги тўғрисида куюниб сўзлар эди” [10:9].\nБеҳбудийнинг маърифатпарварлик ғоялари, жамиятни ислоҳ қилиш, жаҳолатга қарши курашиш масалаларидаги фикрлари унинг “Падаркуш” асарида ёрқин ифодаланган. Бу асарда дунёвий илмларни эгаллашнинг аҳамияти, кенг дунёқарашли ёшларнинг мамлакатни тараққий эттиришдаги роли моҳирона тасвирланган: “Олими замоний бўлмоқ учун болаларни, аввало, мусулмоний хат ва саводини чиқаруб, заруриятий диния ва ўз миллатимиз тилини биладирғондан сўнгра ҳукуматимизнинг низомли мактабларига бермоқ керакдур, яъни гимназия ва шаҳар мактабларини ўқуб тамом қилғонларидан сўнг Петербург, Масков дорилфунунларига юбориб, доктурлик, закунчилик, инженерлик, судьялик, илми санъат, илми иқтисод, илми ҳикмат, муаллимлик ва бошқа илмларни ўқутмоқ лозимдир” [11:44].\nМаҳмудхўжа Беҳбудийнинг юрт озодлиги, миллат тараққиёти йўлидаги саъй-ҳаракатларини тадқиқ этишда унинг сиёсий фаолиятини ҳам инобатга олиш лозим. 1917 йилдаги февраль инқилоби ва Россия подшоси Николай Романовнинг тахтдан ағдарилиши Туркистон жадидларини фаоллаштириб юборди. “Ҳуррият” газетасининг 1917 йил 13 май сонида Беҳбудийнинг “Муҳтарам самарқандийларға холисона арз” номли мурожаати чоп этилди. Унда озодлик, ҳуррият ҳақида қуйидагича фикр билдирилади: “Ҳозирда бўлса, Худои таоло бизға ҳуррият берди. Диний ва миллий ислоҳот ва тараққийимиз учун ҳаракат ва саъй этмоққа йўл очуқдир” [12:471].\nМ.Беҳбудий 72 кун умр кўрган Туркистон Мухториятининг парламенти – Миллий Мажлис таркибига киритилган эди. Ўша вақтда замонанинг энг илғор зиёлилари, тараққийпарварларидан ташкил топган Туркистон Мухториятида масъул лавозимни эгаллаш Беҳбудийга фахр бағишлаган эди. У: “27 ноябрда Ҳўқандда умумий мусулмон съездида Туркистон Мухторияти эълон қилинди. Муборак ва хайрли бўлсин! Камина ҳам мажлисда бўлиш учун ифтихор этаман. Яшасун Туркистон Мухторияти!” [12:493], деган эди.\nБироқ жуда қисқа муддатдан сўнг – 1918 йилнинг февралида большевиклар томонидан Туркистон Мухторияти ҳукумати тарқатиб юборилди.\nХулоса қилиб айтганда, Туркистон минтақасида XIX аср охири XX аср бошида рўй берган ижтимоий-сиёсий жараёнлар ўлкада замонавий фикрлайдиган тараққийпарварларнинг майдонга чиқишига сабаб бўлди. Уларнинг миллатни уйғотиш, жаҳолатга қарши курашиш, мамлакатни тараққий эттириш йўлидаги мардонавор кураши жадидлик ҳаракати номи билан тарих зарварақларидан жой олди. Маҳмудхўжа Беҳбудий бу ҳаракатда миллат фидойиси сифатида муҳим роль ўйнади. Унинг ижтимоий-сиёсий фаолиятини, тарихий жараёнларда тутган ўрнини ёритиш, таҳлил қилиш алоҳида тадқиқотлар олиб боришни тақозо этади.\nЎзбекистон Республикаси Президенти Шавкат Мирзиёевнинг Парламентга мурожаатномаси. // https://uza.uz/uz/posts/zbekiston-respublikasi-prezidenti-shavkat-mirziyeevning-oliy-25-01-2020.\nЎзбекистон миллий энциклопедияси. 3 том. –Т.: “Ўзбекистон миллий энциклопедияси” давлати илмий нашриёти, 2002.\nҚ.Ражабов. Маҳмудхўжа Беҳбудийнинг Болқон урушлари ва Анвар Пошо ҳақидаги фикрлари // “Маҳмудхўжа Беҳбудий диний-маърифий қарашларининг замонавий талқинлари” мавзусидаги халқаро илмий-амалий конференция материаллари. –Т., 2021.\nЎзбекистоннинг янги тарихи. Биринчи китоб. Туркистон чор Россияси мустамлакачилиги даврида. Тузувчилар: Ҳ.Содиқов., Р.Шамситдинов., П.Равшанов. ва бошқалар. –Т.: Шарқ, 2000.\nЗарафшоннинг Беҳбудийси. Тўпловчи ва нашрга тайёрловчи: Акрам Ҳайдаров. –Т.: Sahhof, 2020\nМаҳмудхўжа Беҳбудий. Танланган асарлар. Икки жилдлик. Иккинчи жилд. –Т.: Akademnashr, 2021.\n“Самарқанд” газетаси, 1913 йил 30 июль. №31\n“Ойина” журнали, 1913 йил 20 август. №1.\nҚ.Ражабов., М.Ҳайдаров. Туркистон тарихи (1917-1924 йиллар). –Т.: Университет, 2002.\nМаҳмудхўжа Беҳбудий. Падаркуш. Танланган асарлар. –Т.: Маънавият, 1997.\nМаҳмудхўжа Беҳбудий. Танланган асарлар. Икки жилдлик. Биринчи жилд. –Т.: Akademnashr, 2021.\nтарих ва этнография бўлими


ёхуд «Қопқоқ йиғиш акцияси»даги машмашалар\nХизматдан сўнг севимли оила даврасида овқатлангач, дунёда бўлаётган янгиликларни кўриш, бироз ҳордиқ чиқариш ниятида телевизор қаршисига ўтирамиз. Каналларни кузатаркансиз, деярли барчасида турк ёки корейс сериаллари намойиш этилаётган бўлади. Уларнинг кўплигидан гоҳида қайси бирини кўришни билмайсан, киши.\nЯхшиямки, лотин тилида «қичқираман» деган маънони англатувчи реклама бор, сериаллардан чарчаганингизда бир зум тин оласиз. Бўлмаса нима қилардик?! Марҳум қизиқчи айтганидек, «Маза қилиб реклама кўриб турганимизда, кино қўйиб юборадимией?!»\nҚадим Юнонистон ва Римда оғзаки ҳамда ёзма тарзда товар белгиси қўйиб, тамғалаш йўли билан пайдо бўлган реклама бугунга келиб оммавий ахборот воситалари орқали ўзига хос даромад манбаига айланди.\nҚопқоқ остидаги «қопқон»\n«Чарчадингми, қувватингни ошир!», «Ўзингга ишон!», «Сен албатта уддалайсан!», «Ўзинг танла!» каби сўзларни ҳар кун кўриш ёки эшитишга ўрганиб қолдик. «Tizer», «Sitro», «WF», «Ok» каби ичимликларни тарғиб қилувчи «ютуқли акциялар» рекламаси роса урчиди. Гўёки ҳаёт фақат мана шу ичимликлардан иборатдек.\nБозорнинг ўзгармас қонуни – талаб ва таклиф бор-ку, дерсиз. Бироқ ҳамма нарсанинг ҳам чегараси бўлиши керак эмасми?!\nҲам моддий, ҳам соғлиққа зарари ортиб бўлган бундай ичимликларнинг «шайдолари» кўпайса кўпаймоқдаки, асло камайгани йўқ.\n«Ютуқли қопқоқ» акциялари эса кўпчиликнинг хаёлини банд қилиб улгурди. «Paynet» орқали «арзимас беш минг сўм пул» сарфлаб, барчанинг нигоҳини «михлаган» шоуга қатнашиш ниятида юрганлар ёки асосий мақсади энергетик ичимликни истеъмол қилиш эмас, балки маҳсулот қопқоғидан чиқадиган «совға»ни олиш бўлган юртдошларимиз минглаб, миллионлаб топилмоқда.\nЭнг ачинарлиси, «қопқоқ ишқибозлари»нинг баъзи қилиқлари барчасидан ошиб тушмоқда: автомашина ютиб олиш учун юк машинаси тўла ичимлик сотиб олиб, бирма-бир қопқоғини очиб кўраётган «қопқоқ шайдоси»нинг «қаҳрамон»лиги акс эттган видеонинг ижтимоий тармоқларда кенг тарқалганини кўриб ёқа ушлайсан киши.\nТелеканалларимизга «ўзгача файз бериб турган» ва одамларни осонликча пул топишга «ўргатаётган», моҳиятан қиморни эслатувчи шоулар кўплаб юртдошларимизни енгил бойликка эга бўлишга ўргатмоқда.\n«Борига барака», «Олтин калит», «Омад шоу», «Миллионер шоу» каби кўрсатувлар негизида кўпчилик ҳисобидан бойиб кетишдек жўн ғоя ётибдики, бу эртамиз эгалари бўлган фарзандларимиз тарбияси ва онгу шуурига бошқача таъсир ўтказаётганлигини англаш қийин эмас.\nХизматдан қайтиб, оилам, яъни ҳаловат ошёнига қадам босарканман, ўғлимнинг кайфияти тунд эканлигини пайқадим. Аёлимдан сўрасам, ўртоғи билан битта ичимлик қопқоғи учун жиққа-мушт бўлганлиги, мактабда тушлик учун берган пулларни энергетик ичимликка сарфлагани маълум бўлди. Уни ёнимга чақириб, бу иши дуруст эмаслиги, мазкур ичимликлар организм учун зарарлиги ва саломатликка путур етказишини ётиғи билан тушунтирдим.\nЎғлим «Дада, шунча одам ютуққа эришяпти-ку, менда машина ва компьютер ютишимга атиги иккита қопқоқ қолди», деди. Энергетик ичимликлар рекламаси ва шоуларининг ўғлим онгига, тарбиясига жиддий таъсир ўтказганлигини англадим. Бироқ унга машина ёки бойликка осонликча эришмасликни, бунинг учун ўқиб-ўрганиш, тинимсиз меҳнат қилиш кераклигини тушунтириб, шу кундан бошлаб мазкур ичимликларни харид қилишни тақиқладим.\n«Ажал аралашмаси»нинг зарари хусусида\nМутахассислар фикрича, энергетик ичимликларни кўп истеъмол қилиш организм учун хавфли экан. Бундай ичимликлар таркибида кофеин миқдорининг юқори бўлиши, айниқса, юрак-қон томир тизимини чарчатиб қўйиши мумкинлиги, меъёридан ортиқ ичиш бепуштлик, қандли диабет, ҳаттоки, саратон хасталигига сабаб бўлиши исботланган. Энергетик ичимлик инсон миясига таъсир ўтказиб, уйқусизликни келтириб чиқаради, иштаҳа йўқолади. Ўз-ўзидан уйқусизлик кишининг кун давомидаги фаол турмуш тарзига таъсир ўтказмай қўймайди. Яъни, ишчанлик сусаяди, мия ва юрак зўриқади.\nТаҳлиллар шуни кўрсатмоқдаки, газланган ва энергетик ичимликларни доимий равишда истеъмол қиладиган кишиларда ошқозоности бези саратони кўп кузатилади. Агар эътибор қаратсак, қувватбахш ичимликларнинг «шайдолари»\n15–35 ёшдагиларни ташкил этмоқда. Айнан шу инобатга олинса, бу нақадар оғриқли муаммоларимиздан бири эканлиги чуқурроқ англашилади. Айрим Европа давлатларида бундай ичимликларни сотишга тақиқ қўйилганлиги бежиз эмас...\n«Чеклов фойда беради...ми?»\nФуқаролар соғлиғини ҳимоя қилиш мақсадида «Реклама тўғрисида»ги қонуннинг 221-моддасига асосан, энергетик ичимликлар бўйича чекловлар жорий қилинди. Эндиликда қуйидагилар тақиқланади:\n– Соат 07:00 дан 22:00 га қадар энергетик ичимликларни телевидение ва радио орқали реклама қилиш;\n– реклама қилиш мақсадида энергетик ичимликлар намуналарини ўн саккиз ёшга тўлмаган шахслар орасида текин тарқатиш;\n– асосан ўн саккиз ёшга тўлмаган шахслар учун мўлжалланган тадбирларга ҳомийлик қилиш, агар бунда энергетик ичимликларнинг номидан, товар белгисидан ёки тасвиридан фойдаланиладиган бўлса;\n– ўн саккиз ёшга тўлмаган шахслар орасида энергетик ичимликларнинг номи, товар белгиси ёки тасвири туширилган товарларни (футболкалар, бош кийимлар, ўйинларни ва шу кабиларни) тарқатиш, шу жумладан, сотиш;\n– асосан болалар ва ўсмирлар учун мўлжалланган босма нашрларда, шунингдек, тиббиёт, спорт ва таълим муассасаларида энергетик ичимликларни реклама қилиш кабилар.\nСавол туғилади: қонунчилигимизда амалга оширилган бундай тақиқлар фойда берадими? Албатта, фойда беради. Фақат фарзандларимиз тарбиясида огоҳ бўлишимиз, уларни турли сунъий таъсирлардан асрашимиз зарур.\nФойдали акциялар кўпайтирилса...\nҚувватбахш ичимликларни тарғиб қилиш ўрнига фойдали акцияларни кўпайтириш, китобхонлик, китобсевар инсонларни рағбатлантиришга йўналтирилган шоулар ташкил этилса, фойдали эмасми? Бундай шоуларда ҳомийлар ёрдамга муҳтож, моддий томондан қийналган инсонлар учун хайрия тадбирларини амалга оширса, нур устига аъло нур бўлади. Ёшларнинг билимини рағбатлантириш мақсадида интеллектуал шоулар, ютуқли ўйинлар ташкил этиш мақсадга мувофиқдир.\n«Маза қилиб реклама кўриб турганимизда\nкино қўйиб юборадимией?!»


Ўзбекистондаги қамоқхоналар ўзини ўзи боқишга ўтади – mulkdor.com\nAugust 15 2017, 02:08 Инсон ҳуқуқлариИқтисодиёт хабарлариЎзбекистон\n“Аллақачон қабул қилиниши керак эди”\n– Ҳар бир колониянинг ўз ишлаб чиқариш корхонаси бор. Баъзи колонияларнинг бир неча гектарлаб ери бор. Бошқасида ғишт заводи бор. Цемент заводи борлар бор. Ҳатто чорва боқадиганлари бор, дейди Суръат Икромов.\n– Исроил эрталабдан кечгача бир ой ишлагани учун 5 минг сўм пул тўлашган экан. Биз унинг масаласини кўтарганимиз учун фақат ўша маҳбуснинг ҳисоб рақамига дарров 50 минг сўм ўтказишган.\n– Чунки, – дейди Суръат Икромов, – бу масалалар Ўзбекистон Республикаси Жиноят-ижроия кодексида батафсил тушунтирилган.\nЎзбекистон қонун устуворлиги рейтингида 94-ўринни ...\nThe World Justice Project (WJP) халқаро мустақил нотижорат ташкилоти Қонун устуворлиги индекси 2019 рейтингини эълон қилди. Ташкилот қонун устуворлигини ривожлантириш билан ...\nДунёFebruary 28 2019, 01:02\nМуборак тумани ҳокимияти ходимлари пора ...\nМуборак тумани ҳокими ёрдамчиси ва молия бўлими бошлиғи 21 млн сўм пора олаётган вақтда ушланди. Қашқадарё вилоят Давлат хавфсизлик хизмати ва вилоят прокуратураси ходимлари ...\nКоррупцияSeptember 26 2018, 10:09\nЖорий йилнинг январь – август ойларидаги ...\n2018 йилнинг август ойида товар ва хизматлар нархлари даражаси ўртача 0,3%га ошди (январь ойида инфляция 2,7%, февралда 1,1%, март ойида 1,1%, апрелда 0,9%, май ойида 0,8%, ...\nИқтисодSeptember 1 2018, 12:09


Одил Аҳмедов терма жамоадан кетишга тайёрлигини айтди\n12:36 / 08.09.2017\nЎзбекистон терма жамоаси сардори Одил Аҳмедов терма жамоадаги фаолиятини якунлашга тайёр эканини билдирди.\n«Хитойга қарши учрашувдан кейин берган интервьюим алам устида айтилганди. Лекин ўша гаплардан умуман афсусланганим йўқ.\nМен ҳам ўзбек футболини ривожланишини истайман. Айтган гапларимни ўзбек футболи ривожи учун айтганман. Терма жамоа ривожи учун ҳамма нарсага тайёрман. Жамоада ўзгаришлар бўлишини, ёш футболчилар жалб қилиниб, янги қон қуйилишини истайман. Агар ўша ёш футболчилар мендан кучлироқ бўлса, терма жамоага кўпроқ фойда берса, мен терма жамоадан ҳам кетишга тайёрман.\nКейинги саралаш босқичига қадар ёшим 34-35да бўлади. Бундай вазиятда ёшроқ футболчиларнинг жисмоний ҳолати меникидан яхшироқ бўлиши мумкин.\nЛекин мен терма жамоадан бугун кетаман демоқчи эмасман. 12 сентябрь куни ЎФФга янги президент тайинланади. Шундан кейин янги терма жамоа келажаги борасида гаплашиб олинади. Агар ўшанда мени терма жамоага керак эмаслигимни айтишса, шу нарса терма жамоани кучайишига хизмат қилади деб ҳисоблашса кетишга тайёрман. Керак бўлсам, охиригача терма жамоа учун ўйнаб бераман», деган Аҳмедов GOL кўрсатувига берган интервьюсида.\nОдил Аҳмедов Ўзбекистон терма жамоаси


ЖИНСИЙ ФАОЛЛИК ЮРАК СОҒЛОМ ДЕГАНИ...\nИталиялик олимларнинг таъкидлашича, жинсий ҳаёт фаоллиги эркакларда юрак касаллиги хавфини камайтиради. Барча сир жинсий алоқа пайтида ишлаб чиқарилган тестостеронда ётади. Айнан шу модда алмашинувини яхшилайди ва юрак-қон томир ва асаб тизимларига фойдали таъсир кўрсатади.\nШундай қилиб, жинсий алоқа диабетдан азият чекадиган одамлар учун ҳақиқий нажот бўлиши мумкин, чунки тестостерон организмдаги ортиқча қанд моддасини чиқариб ташлайди ва ёғлардан халос бўлишга ҳам ёрдам беради. Депрессияга мойил бўлган одамлар учун жинсий алоқа эмоциональ фонни кучайтиради. Тўғри, мутахассислар олдиндан огоҳлантиради: буларнинг барчаси фақат жинсий шерик ишончли бўлган шароитдагина самарали натижага олиб келади, деб ёзади The Telegraph.\nУмуман олганда, бундай хулосага Флоренция университети мутахассислари 4000 нафарга га яқин эркак кўнгиллилар иштирок этган тадқиқот асосида келишган. Аниқланишича, ўзларининг турмуш ўртоқларига хиёнат қиладиган эркаклар фақатгина жинсий алоқа пайтида касаллик юқтиришдан қўрқиб, қўшимча оғирликни ҳис этишади. Бу, ўз навбатида, барча ижобий жиҳатларнинг йўққа чиқаради.


БМТ: ИШИДга қарши операция бошлангандан сўнг Мўсулни 500 минг киши тарк этди\nИроқнинг Мўсул шаҳрини ИШИД жангариларидан озод қилиш бўйича операция бошлангандан бери бу шаҳарни деярли 500 минг киши тарк этди. Бу ҳақда БМТ вакили маълумотига иқтибос келтирган ҳолда "Франс Пресс" ахборот агентлиги хабар бермоқда.\n"Жанглар бошланганда, бизнинг энг ёмон сценарий бўйича Мўсулни бир миллионгача фуқаро тарк этиши мумкинлиги тахмин қилинганди. Ҳозирга келиб 493 мингдан кўпроқ одам бор-будини ташлаб шаҳардан чиқиб кетди", деб айтди БМТнинг Ироқда гуманитар масалалар бўйича координатори Лиз Гранде.\nИШИД жангарилари Мўсулни босиб олишидан олдин бу ерда 1,5 млн дан кўпроқ аҳоли яшаган.\nМўсулни озод қилиш бўйича операция 2016 йил октябрдан бери давом этиб келади. Шу вақт ичида шаҳарнинг шарқий қисми озод қилинган. Ҳозирда жанглар шаҳарнинг ғарбий қисми учун олиб борилмоқда.


Хамас гуруҳи жанггарилари куни кеча бир исроил фуқаросининг ўғирлангани ва ўлими учун масъулиятни ўз зиммасига олди.\nБу фуқаронинг жасади душанба куни Иордан дарёси ғарбий соҳилидан топилган эди.\nЖанггари гуруҳ вакилига кўра, улар бу фуқарони ҳибсдаги фаластинлик маҳбусларга алмаштирмоқчи бўлган. Аммо, Исроилнинг Иордан ғарбий соҳилидаги сўнгги ҳаракатларидан сўнг бу фуқарони ўлдиришга мажбур бўлган. Исроил ҳарбийлари ўтган тунда бу ерда 82 нафар қуролланган шахсларни қўлга олди.\nШунингдек, бугун Исрол ҳарбий ҳаво кучлари яна Ғазо минтақасини ҳаводан ўққа тутди. Минтақадан туриб, Исроилга ўт очаётган қуролли гуруҳ макон тутган нуқталарга ракета ҳужуми уюштирилди.


..:: ISLOM.UZ ::.. - Техника ва инсон саломатлиги (Алишер Аҳмедов)\nТехника ва инсон саломатлиги (Алишер Аҳмедов) 25.03.2009 й.\tҲозирги кунда ахборот коммуникация воситалари кун сайин ривожланиб, янги – янги чўққиларни эгаллаб бораётгани сир эмас. Деярли ҳар бир инсон уяли телефон, компьютер, телевизор шу каби электр жиҳозларига эга. Улардан биз кўпгина ўзимизга керакли бўлган маълумотларни оламиз. Улар кундалик турмушимизнинг бир бўлагига айланиб қолган. Бу жиҳозларни ижобий тарафларини ўйлаб ҳарид қиламиз, лекин салбий томонлари ҳақида ўйламасак керак. Бизни нурланишлар қамраб олганлигидан ҳабаримиз ҳам бўлмаса керак. Уяли алоқа абонентлари қисман бу масалада тажрибалари бор. Компьютерда ҳам сурункали ишлаганлар бу масалада тушунчага эга. Умуман олиб қараганда барча маиший техникалар нурланиш манбаи бўлиб ҳизмат қилади, десак адашмаган бўламиз, лекин уларнинг таъсир доираси, қуввати, нурланиш коэффциенти ва шу каби омилларга боғлиқ бўлганлидан улар инсон танасига турлича таъсир ўтказади. Қуйида биз сўз юритадиган нурланиш электромагнит майдон асосида вужудга келади. Электромагнит майдоннинг асосий манбалари бўлиб электр узаткич линиялари, электр ўтказгич, маиший электр асбоблар, шахсий компьютерлар, теле ва радио узатувчи станциялар, сунъий йўлдош ва уяли алоқа хизмати, электротранспорт, радар қурилмалари ҳисобланади. Қуйида санаб ўтилган электромагнит манбаини ҳосил қилувчи воситалардан бугунги кунда кўп фойдаланилаётганлари кўриб ўтилади.\nКомпьютерлар: Компьютерларнинг асосий соғлиқ учун хавфли бўлган қисми монитор қисми бўлиб, ҳозирда кўпчилик фойдаланувчилар электрон нур трубкали (ЭНТ) монитордан фойдаланишади. Бу турдаги мониторлар LCD (Liquid Crystal Display) мониторларига нисбатан анча хавфли ҳисобланади. ЭНТ мониторда электромагнит ва енгил рентген нурланиш мавжуд. Нурланиш асосан мониторнинг орқа қисмидан чиқади. Экраннинг олд қисми ҳимояланганлидан қатъий назар у ер ҳам нурланишдан тўла ҳимояланмаган. Бу ҳимоя асосан мониторнинг олд исмида ўтирган фойдаланувчининг ҳимоясини таъминлайди. Кўпгина идораларда бир нечта компьютерлардан фойдаланилади. Уларнинг компьютерлари ҳар хил тартибда жойлашган бўлиши мумкин. У ердаги мониторларнинг орқа қисмидаги фойдаланувчининг соғлиғи нима кечади?! Агар уларни орасини бирор - бир мебел билан тўсилган тақдирда ҳам нурланиш бир текисда ўтаверади. Уларнинг орасидаги масофа бир метр, ёки ярим метрни ташкил қилиши мумкин, лекин нурланиш олд томондаги фойдаланувчига нисбатан юқори бўлаверади. Шунингдек, ЭНТ мониторнинг кадрлар алмашиниш частотасининг энг юқори қиймати 85 Гц(Герц) дан ошмайди. Бу борада шифокорлар кўзни толиқмаслиги учун кадрлар алмашиниш частотасини юқорироқ танлашни маслаҳат беради. Бу масаланинг ечими ЭНТ мониторида бироз қийин. Унинг оғирлиги, истеъмол қуввати ҳақида гапирмаса ҳам бўлади. Шунинг учун кўпчилик мутахассислар LCD монитордан фойдаланишни тавсия қиладилар. Бу келтирилган ЭНТ мониторнинг камчиликлари борасида LCD монитор афзал ҳисобланади, лекин унинг ҳизмат қилиш вақти бироз камроқ. Шунингдек у фақат ориганал режимдагина тасвирнинг аниқ кўринишини бера олади. ЭНТ мониторининг яшаш даври 60000 соатни ташкил қилса, LCD мониторники эса 15000 - 20000 соатни ташкил қилади. Бу эса кунига 10 соатдан фойдаланганда ЭНТ монитор ўртача 16-17 йилни, LCD монитор эса 4-5 йилни ташкил қилади. Шунингдек LCD мониторнинг кўриниш бурчаги ҳам ЭНТ мониторга нисбатан кичикроқ. Буни LCD мониторнинг ёнидан қараганда тасвирнинг бузулишига қараб билиб олиш мумкин. Компьютернинг тизимли қисмини олиб қарайдиган бўлсак, у ерда деярли ҳамма нарса нурланишдан ҳимояланган ва унинг ичидаги қурилмалар паст қувватда ишлаганлиги учун у ердан чиқаётган нурланиш кам миқдорда бўлади, қолаверса кўпгина тизимли блокларнинг устки қавати метал билан қопланган. Тизимли блокдаги нурланиш асосан марказий процессор ва электр таъминот қисмида ҳосил бўлади. Интел компаниясининг биринчи микропроцессори электрон ҳисоблагичлар учун мўлжалланган бўлиб, у 2300 та транзистордан ташкил топган. Ҳозирда эса компьютер учун мўлжалланган процессорлари Intel Pentium IV 2ГГц да 42млн, Intel Core 2 Duo да 291млн ва энг сўнги ишлаб чиқарган процессорларида транзиторлар сони 2млрддан ортиб кетган. Бу эса нурланиш манбаини тизимли блокда ҳам тобора ортиб бораётганини кўрсатади. Теле ва радиоузатувчи станциялар: Одатда бу турдаги станциялар ахоли яшамайдиган жойларга ўрнатилади, лекин вақт ўтиши билан бу чекка ҳудудлар ҳам ахоли яшаш жойига айланиб бормоқда. Тошкент телеминораси бунга яққол мисол. Бу турдаги станцияларда нурланиш қуввати етарлича баланд ҳисобланади. Бу станция атрофида яшовчи кишиларнинг соч тўкилиши, бош оғриғининг кўп бўлиши бу ердаги электромагнит майдоннинг қуввати юқорилигидандир. Бунга бир неча сантиметрли сим ўтказгични антенна қилиб, телеканалларни ушлаб олиш ҳам мисол бўла олади. Шифокорлар электромагнит майдон юқори бўлган соҳаларда ҳотиранинг пасайиши, иммун танқислиги уйқунинг йўқолиши ва шу кабилар кўп бўлишини таъкидлашади. Шунинг учун уларга ёмғирда сайр қилиш ва шаршара бўйларида кўпроқ дам олиш тавсия этилади. Деярли ҳар бир инсон умри давомида мусбат ионларни ўзига жамлаб юради. Мусбат ионлар манбаи бўлиб телевизор, компьютер ва шу кабилар мисол бўлади. Физика курсидан маълумки, қарама - қарши зарядлар учрашганда нейтрал холатга ўтади. Сув зарралари эса манфий ионлар манбаидир. Демак, инсоннинг бу каби очиқ ҳавода юрганда ва ҳушманзара жойларга борганда қандайдир ўзида енгиллик ҳис этиши шу омилга кўра амалга ошади.\nСунъий йўлдошли ва уяли алоқа хизмати: Бу турдаги станцияларнинг ҳам қуввати юқори ҳисобланади. Сунъий йўлдошли алоқа ҳизматининг қуввати ер сатҳига етиб келгунга қадар камайиб кетади, шунинг учун бу турдаги сигналларни ушлаб олишда параболик антенналардан фойдаланилади. Бу параболик антенна сунъий йўлдошдан келаётган сигналларни кучайтириб беради. Сунъий йўлдошдан келаётган сигналлар ер сатҳига етиб келгунга қадар инсонга таъсир доираси камайиб кетади. Бугунги кунда бутун дунё бўйича 1,4 млн уяли алоқа база станциялари мавжуд. Уяли алоқа база станциялари ердан бир неча метр баландлик (15-50метр) да ва уяли телефонлар фойдаланувчининг ўзида бўлганлиги учун инсонга таъсири катта. Уяли алоқа хизматининг бир неча турлари мавжуд: AMPS(аналогли), DAMPS(рақамли), CDMA(рақамли), GSM - 900(рақамли), GSM - 1800(рақамли). Ўзбекистондаги уяли алоқа абонентларининг сони 12млн (1. 01. 2009 й. даги маълумотга кўра)дан ортиқ ва уларнинг аксарият қисми GSM тизими остида ишлайди. GSM тизимининг GSM – 1800 тизими остида ишловчи антеннаси GSM - 900 тизимига қараганда камроқ қувват сарфлайди. Шунинг учун GSM - 1800 станцияси GSM – 900 га қараганда камроқ нурланиш ҳосил қилади. Лекин овоз сифати, экологик тозалиги ва инсон соғлигига таъсири камлиги жиҳатидан CDMA стандарти етакчи ҳисобланади. Бу турдаги станциянинг нурланиши GSM – 1800 тизисининг нурланишига қараганда бир неча баробар кам нурланиш ҳосил қилади. CDMA тизимининг уяли телефон аппарати нурланиш қуввати 0,2-0,25Вт ни ташкил қилса, GSM тизимида эса бу кўрсаткич 1-2Втни ташкил қилади. Бу нурланиш қуввати ҳам база станцияларига тушаётган юкламага боғлиқ, яъни юклама база станциянинг хизмат доирасига кирувчи абонентларнинг сонини ифодалайди. Сўзлашаётган абонентлар сони қанча ортса, юклама ҳам шунча ортиб боради. GSM турдаги станцияларнинг нурланиш қувватини камайтириш мақсадида бизнинг юртимизда ҳам GSM – 900 дан GSM – 1800 га ўтиш йўлга қўйилган. Бу база станцияларнинг қувватини электормагнит мослашув маркази назорат қилиб туради, лекин руҳсат берилган нурланиш қуввати ҳам инсон соғлиғига салбий таъсир қилмасдан қолмайди. Кўп қаватли биноларга бу каби база станциялар ўрнатилган ва ўша кўп қаватли биноларнинг юқори қаватида яшовчи фуқаролар бош оғриғи билан кўп касалланишади. Бундай бўлиши табиий, чунки биргина абонентга хизмат қилувчи уяли телефоннинг истеъмол қуввати 2Вт (Ватт)ни ташкил қилса, база станцияси эса бир нечта абонентларга хизмат қилгани учун ундан анчагина кўпроқ (20,40,50,100Вт) қувват истеъмол қилади. База станцияларининг антенналари кундан - кунга алоқа сифатини яхшилаш мақсадида ортиб бормоқда. Бу масала бўйича кўпгина давлатларда қарорлар қабул қилинган ва унга кўра боғча, мактаб, аҳоли яшаш бинолари, шифохоналар ва шу каби жамоат жойларга ўрнатиш ман қилинган. Ҳозирги кунга келиб бутун дунё бўйича уяли алоқа абонентларининг сони 1,9 млрд ни ташкил қилади. Бизнинг юртимизда деярли ҳар икки кишининг бирида уяли телефон мавжуд. У орқали биз сўзлашамиз, СМС, ММС мактублар алмашамиз, интернет ва шу каби кўпгина нарсалардан фойдаланамиз. Уяли телефонидан фойдаланаётган инсонга унинг таъсири 15 сонияга қадар сезилмайди. Агар сўзлашув ва фойдаланиш вақтини оширса унда яққол ўзгариш сезилади, чунки алфа тўлқинлар мия фаолиятини ёмонлаштиради ва ўзининг тўлқин ҳусусиятларини намоён қила бошлайди, яъни хотира, диққатни жам қилиш шу каби омилларга бир оз вақтдагина таъсирини ўтказади. Инсон танасининг электромагнит нурланишларга энг таъсирчан қисми бош қисми бўлиб, айнан шу соҳада сўзлашув олиб борилади. Шунинг учун у инсонда нурланиш жараёни тезлашишини яна ҳам орттиради. Мутахассислар сўзлашув жараёнидаги инсоннинг қон босимини ўлчаганида ҳар хил ёшдагиларда қон босимининг кўтарилишини аниқлаган, лекин шу ёшдагиларнинг ичида 12 ёш атрофидаги болаларда қон босимининг кўтарилиши бироз кўпроқ бўлган. Минг афсуски, ҳозирги кунда уяли телефон фойдаланувчиларининг аксар қисмини ёшлар ташкил қилади. Шуни таъкидлаб ўтиш керакки, дунёда ҳар 20 та инсондан биттаси ушбу мобил алоқа нурланишининг қурбонига айланмоқда. 2000 йилда Жаҳон соғлиқни сақлаш ташкилоти уяли телефонлар зарарига оид Европа парламентига тақдим этган ҳисоботида инсонларнинг саратон касалига чалинишида уяли телефонларнинг таъсири кучли эканини таъкидлаган эди. Немис Nova олийгоҳи мутахассилари камерали ва камерасиз уяли телефонларда электромагнит нурланиши бўйича тест ўтказишганда, камерали телефонларнинг нурланиши содда уяли телефонларга қараганда кўпроқ бўлган. Нурланиш асосан уяли телефондан сўзлашув вақтида чиқади, лекин “кутиш” холатида у нурланишдан буткул халос бўлмайди, чунки уяли телефон база станциясига ўзининг тармоқ доирасида эканлиги, қўнғироқ, СМС ва шу каби маълумотларни қабул қилишга тайёр эканлиги ҳақида ахборот бериб туради. Буни тунда уяли телефонига “Будильник” қўйиб, ёнида олиб ётадиган фойдаланувчилар билиб қўйишлари фойдадан ҳоли бўлмайди. Bluetooth фойдаланувчилари ҳам узоқ вақт давомида ундан чиқаётган бир неча мВт қувват ҳам қулоқ ва мия фаолиятига бевосита таъсири борлигини унутмаслиги керак. Бу каби нурланишларни бутунлай йўқ қилишнинг иложи йўқ, чунки аллақачон уяли алоқа турмушимизнинг бир қисмига айланиб бўлган, лекин ундаги нурланишларни камайтиришнинг иложи бор. Бунда уяли телефоннинг турига, антеннасининг жойлашувига, узатиш қувватига, танасининг материалига, фойдаланилаётган алоқа операторига, уяли телефонни ишлатиш тартибига эътибор бериш керак. Ҳақиқий уяли телефон аппаратининг кўрсатмасида “SAR – specific absorption rate” деган кўрсатма бор. Бу уяли телефоннинг нурланиш қувватининг қийматини кўрсатади. Ҳозирда SAR=0,8 га тенг. 3-4 йил аввал 1,2-1,5 гача бўлган. У қанча кам бўлса шунча яхши бўлади. Умуман олганда алоқа операторини танлашнинг аҳамияти йўқдек туюлади, лекин улар ҳар хил қурилмалар, турли қувватдаги антенналардан фойдаланади. Бунда CDMA рақамли уяли алоқа тизими ва база станцияси кўп бўлган операторлар қулай ва кам нурланишли ҳисобланади, чунки уяли телефон ўзининг база станциясидан қанча узоқлашгани сайин ўзидан шунча кўпроқ нурланиш тарқатади.\nЖамоат жойларида уяли телефондан фойдаланишни кечга сурган мақул, чунки автобус ва одамлар гавжум жойда сўзлашганда фақат бир инсонни эмас бир нечта инсонни электромагнит нурланиш билан уларни зарарлаган бўлади. Шунингдек уяли телефонни ёш болалардан узоқда тутиш керак. Ҳулоса қилиб айтадиган бўлсак, электромагнит нурланишнинг инсон организмининг марказий нерв тизими, иммунитет, эндокринологик тизим, жинсий тизимига ўзининг салбий таъсирини ўтказар экан. Демак, бу каби электрмагнит нурланиш ҳосил қиладиган воситалардан фойдаланишни мўътадил ҳолатга келтириб олсак ҳам ўзимизни ҳам наслимизни соғлигини асраган бўламиз.


Шавкат Саломов аслида қайси клуб билан келишиб қўйганини, "Бухоро"га қайтишига нима сабаб бўлганини биласизми?\n11 январь, 2021, 22:08\nТеглар:ФК Бухоро | Шавкат Саломов | Про-лига\n"Бухоро"га унинг нафи тегиши шубҳасиз.\nОхирги икки йилни “Сурхон” жамоасида ўтказган тажрибали Шавкат Саломов янги мавсумни про-лигада ўтказадиган бўлди.\nХабарингиз бўлса керак, у собиқ жамоаси – “Бухоро”га қайтди. Энди Саломов ҳам “Бухоро”нинг Суперлигага қайтиши учун астойдил ҳаракат қилиши табиий. Sports.uz мухбири у билан боғланди. Футболчи эса ўз фикрларини қуйидагича билдирди.\n- Тўғрисини айтаман, мен ўзи “Сўғдиёна”га кетишим керак эди, ҳаммаси аниқ бўлиб улгурганди. Кейин таъзия бўлиб қолди, янги йил арафасида Бухорода бўлдим. Бухоро вилояти ҳокими Ботир Зарипов ва ўринбосари Ботир Шаҳриёров футболга жуда катта эътибор қаратишяпти. Бухорога футболни қайтариш ҳамда тиклаш учун катта кўламдаги ишларни бошлаб юборишган. Улар билан гаплашганимда вилоятга футболни қайтаришни ниҳоятда хоҳлаётганликлари сезилиб турибди, бундан албатта хурсандман. Қолаверса, “Бухоро” клуби бош директори Жамол Алимов ҳам жамоани ривожлантириш учун катта ҳисса қўшяпти. Раҳбарият томонидан эътибор жиддий ва шароитлар яратиляпти, қолгани эса биз футболчиларга боғлиқ. Ўз навбатида, “Сўғдиёна” бош мураббийи Улуғбек ака Бақоевга вазиятни тушунтирганимда, бўлди гап йўқ, “Бухоро” учун бўлса, ёрдам беришимни қўллаб-қувватлади. Мен ҳам унга тўғри тушунгани учун раҳмат айтдим. Шундай қилиб, “Бухоро” учун тўп сурадиган бўлдим. Даврон Файзиевни олдида ҳам бошқа клублардан аниқ таклифлар бўлишига қарамай, “Бухоро”да бош мураббий бўлиб ишлашга рози бўлгани учун раҳмат. Биз барчамиз биргаликда олдимизга қўйилган вазифани бажаришга ҳаракат қиламиз.\nБарибир кун келиб фаолиятимни тугатаман. Ҳозирча кучим бор, буни ўзим яхши ҳис қилиб турибман. Бор кучимни “Бухоро” учун сарфламоқчиман. Бу жамоага озгина бўлса ҳам ёрдамим тегса ва Суперлигага қайтаришга ҳисса қўшсам бундан жуда хурсанд бўламан. Шу ўринда термизлик мухлисларга бизни қўллаб-қувватлашгани учун раҳмат айтаман ва “Сурхон” жамоасига омад тилайман.\nПро-лигада ҳам савия кучайса, бу ўзбек футболи учун ижобий бўлади. Бу ерда ҳам Суперлигага чиқиш учун курашадиган клублар кўпайишини хоҳлайман. Агар ростдан шундай бўлса, футболимиз икки қадам олдинга силжиган бўлади. Ҳозир “Бухоро” билан “Нефтчи” яхши таркиб йиғишга ҳаракатни бошлашган. Шунинг ўзи ҳам олдинга ташланган бир қадам деб ҳисобласа бўлади. Про-лигага келаётган ўйинчиларга қаранг, Суперлига клублари хизматларига қизиқаётган футболчилар келишяпти бу ерга.\nМенга 2020 йил ёқмади, пандемия сабабли. Қолаверса, ҳар 3-4 кунда ўйинлар бўлди, машғулотлар ҳам кўп қилдик. Ўртада танаффуслар ҳам юз берди. Масалан, “Навбаҳор” билан Тошкентда ўйнадик, кейин эса Наманганга бордик. Бу ҳам нотўғрида. Тўртта турни Тошкентда ўтказгандик, кейин эса охирги тўртта турда ҳамма ўз уйида ўйнади. Бундан эса, масалан, “Андижон” фойдаланиб қолди. Агарда ўйинлар Тошкентда бўлганида қийналарди. Ўз уйида “Машъал”ни ютди. Умуман айтганда, футбол нобарқарор тарзда ўтди. Тўғриси, йиғинларни жуда кўп ўтказдик.\nФутболни умуман тушунмайдиган одамгина олдиндан нимадир бўлади, деб 100 фоиз кафолат бериши мумкин. Футболни тушунадиган инсон эса, ҳеч қачон унинг устидан кафолат бермайди. Футболда нима бўлишини ҳеч ким билмайди. Шуниси билан бу спорт тури жуда қизиқарли. Дунёда биринчи рақамли десам ҳам муболаға бўлмайди. Мисол учун 2019 йили “Сурхон”да 9 та футболчи ўзгаришларсиз ўйнаган, якунда клуб 6-ўринни олган. Ўтган йили таркиб янада кучайтирилди, аммо “Сурхон” қаерда қолди? Кўряпсизми, бу футбол, - деди Саломов.\n"Бухоро"да яна янги футболчилар\nДаврон Файзиев бошчилигидаги "Бухоро" ҳам йиғинни бошлади, таркибга Шавкат Саломов қўшилди\nИшни бухороликларни хурсанд қиладиган трансфердан бошламоқчимиз - сюрпризга тайёрланаётган Даврон Файзиев яна қандай режалар тузяпти?


"Миллий тикланиш" партиясида раис ўзгарди\nЎзбекистон “Миллий тикланиш” демократик партияси Наманган вилояти кенгашининг навбатдан ташқари мажлиси бўлиб ўтди.\nЙиғилишда вилоят партия ташкилотлари ҳамда халқ депутатлари вилоят, шаҳар ва туман Кенгашларидаги ЎзМТДП гуруҳларининг 2019 йилнинг биринчи чоракдаги фаолияти танқидий таҳлил қилинди. Жорий йилда партия ташкилотлари олдида турган долзарб вазифалар, жумладан, декабрь ойида бўлиб ўтадиган сайловларга тайёргарлик кўриш, партия гуруҳлари фаолияти самарадорлигини ошириш, бошланғич партия ташкилотлари ишини жонлантириш борасидаги ишлар муҳокама қилинди, фикр-мулоҳаза ҳамда таклифлар билдирилди.\nПленумда партия Марказий кенгаши раиси ўринбосари Феруза Муҳаммаджонова иштирок этди ва сўзга чиқди.\nНотиқ ўз сўзида партия вилоят кенгашининг туризм ва маданий мерос объектларини ўрганиш, бу борада партия гуруҳлари томонидан амалга оширилган ишлар ҳақида тўхталиб, йўл қўйилган камчиликлар, фойдаланилмаган имкониятларга эътибор қаратди. Партиянинг тарғибот-ташвиқот ишлари ҳамда “Аёллар қаноти”, мафкуравий ишлар талаб даражасида эмаслиги, бундан тегишли хулоса чиқариш зарурлигини таъкидлади. Камчиликларни бартараф этиш юзасидан партия масъул ходимлари ва депутатларга аниқ вазифалар юклатилди.\nМажлисда ташкилий масала кўриб чиқилди. Кенгаш аъзолари томонидан ЎзМТДП Наманган вилояти кенгаши раислигига шу кунгача партия вилоят кенгаши девони раҳбари лавозимида фаолият юритиб келаётган Ғайратжон Ғофуржонович Тўйчибоев номзоди илгари сурилди ва у бир овоздан маъқулланди.\nМаълумот ўрнида, Ғайратжон Ғофуржонович Тўйчибоев 1984 йил 15 январда Наманган вилоятининг Норин туманида туғилган. 2005 йили Наманган муҳандислик-педагогика институтини тамомлаган, мутахассислиги бухгалтер-аудитчи. Ўзбекистон “Миллий тикланиш” демократик партияси аъзоси. Оилали, 3 нафар фарзанднинг отаси.\nҒайратжон Ғофуржонович Тўйчибоев меҳнат фаолиятини 2005 йилда Норин туманидаги Ҳаққулобод савдо ишлаб чиқариш масъулияти чекланган жамиятида бош ҳисобчиликдан бошлаган. У иш фаолияти давомида собиқ “Камолот” ёшлар ижтимоий ҳаракати Наманган вилояти кенгашида масъул вазифаларда фаолият юритган. 2014 йилдан буён Ўзбекистон “Миллий тикланиш” демократик партияси Наманган вилояти кенгаши девони раҳбари, 2018 йил 9 мартдан буён асосий ишидан ажралмаган ҳолда раис вазифасини вақтинча бажариб келаётган эди. Эслатиб ўтамиз, бундан аввал ЎзМТДП Наманган вилояти кенгашига Одилжон Тоирович Мамадалиев раислик қилган эди.\n“Namangan24.uz” сайти Ўзбекистон “Миллий тикланиш” демократик партияси Наманган вилояти кенгаши этиб сайланган Ғайратжон Ғофуржонович Тўйчибоевга янги масъулиятли вазифада мустаҳкам саломатлик, куч-ғайрат, шижоат ва улкан зафарлар тилайди.


Президент мактаби битирувчилари давлат ОТМларига имтиҳонсиз, грант асосида қабул қилинадиган бўлди. Президент таълим муассасалари агентлиги раҳбари Ҳилола Умарова шу масалада изоҳ берди, дея хабар бермоқда Kun.uz мухбири.\n«Бу борада жуда кўп иш олиб борилди. Сабаби, Президент мактабининг ҳар бир битирувчиси халқаро имтиҳон топширади. Президент мактабини ҳозирга қадар битириб чиққан ўқувчилар халқаро (International Advanced Levels) A-LEVEL сертификатига эга.\nБу йил бизнинг 4та Президент мактаблари Cambridge аккредитациясидан ўтди. Бу дегани халқаро мақомга эга бўлдик. Бошқа давлатларда ушбу сертификатга эга битирувчилар бир қанча хорижий университетларга қабул қилинади. Президент мактаби битирувчилари шу A-LEVEL сертификатига эга бўлгани сабабли ҳам бизнинг давлат университетларига тўғридан тўғри қабул қилинади. Сабаби, улар халқаро имтиҳондан ўтиб бўлди», – деди Ҳилола Умарова 23 июл куни бўлиб ўтган матбуот анжуманида.\nУнинг айтишича, сертификатга эга бўлишдан ташқари, Президент мактабининг ҳар бир ўқувчиси синфдан синфга ўтиш учун ҳам MOCK имтиҳонлари топширишади. Бу доимий равишда мониторинг қилиб борилади.


Туризмда энг муҳими – илгарилаш | Қозоғистон янгиликлари: Сўнгги хабарлар «Kazakh TV» каналида | Kazakh TV\nТуризмда энг муҳими – илгарилаш\nЖабрланса-да, таслим бўлмади. Аналитиклар фикрича, пандемия туфайли туризм соҳаси энг кўп зарар кўрди. Аммо бу саноатнинг улкан салоҳияти мавжуд. Туризм 21-асрга иқтисодиётнинг барқарор ривожланиб келаётган сердаромад соҳаси сифатида кириб келди. Асосий кўрсаткичларга кўра у инвестиция самарадорлигига кўра нефть саноатидан қолишмайди. Экспертлар фикрича, бу йўналишни ривожлантиришда давом этиш зарур.\nҚозоғистонда бизнес ҳам, давлат ҳам бу борада якдиллигини намойиш қилмоқда. Жамбил вилоятида «Караалма» дастлабки тоғ-чанғи базаси очилиш арафасида. У минтақанинг энг кўркам туманларидан бири - Жуалида, Ақсу-Жабағли қўриқхонаси яқинида жойлашган. Жамбил «Куршавел»и деярли тайёр. У октябрь ойида ишга тушади.\nСоғломлаштириш мажмуасига зарур инфратузилмалар олиб келинган. «Ғарбий Европа – Ғарбий Хитой» автойўлидан тоғ яқинигача 7 километрли йўл қурилган, чўққиларга осма йўл ўрнатилган. Осма йўл ускуналари Австриядан келтирилди, унинг умумий узунлиги 350 метр. Сервис хизмати ва 20 та иншоотли коттеж шаҳарчаси бунёд этиляпти. Келажакда 4000 мингтагача меҳмон учун шарт-шароит яратилиши режалаштирилган.\nДавлат-хусусий ҳамкорлик доирасида қурилаётган иншоотлар умумий қиймати 4 миллиард тенге. Тоғ чўққисидан мажмуагача 2500 метрли тоғ-чанғи трассаси ётқизилади. Меҳмонлар йил давомида қабул қилинади. Ёзда от саёҳатлари, велотуризм, дельтапланерлар, балиқ ови билан шуғулланиш, қимиз ва янги соғилган бия сути истеъмол қилиш мумкин.\nБалхашда ҳам йўл қурилиши катта суръатларда давом этяпти. Кўл ҳудуди Қозоғистонда туризмни ривожлантириш дастурига киритилган. У ерда туристлар эмин-эркин ҳаракатланиши учун йўллар таъмири давом этяпти. Аввалроқ Чубар-Тубек посёлкасида 24 километрли асфальт йўл янгиланди.\nБошқа минтақалардан туристларни жалб этиш мақсадида авиаалоқа кенгайтирилиши юзасидан иш бошланган. Курорт шаҳар яқинида йирик самолётлар қўна олиши учун аэропорт қайта қуриляпти. 2023 йилга ободонлаштириш ишлари якунланиши режалаштирилган. Бу эса Балхашга келаётган туристлар сонини 5 марта ошириш имкониятини беради. Шу кунларда курортда йилига ўртача 80 минг одам дам олади. Реконструкциядан кейин дам олувчилар сони ярим миллионга етиши кўзланган.\nШимолий Қозоғистон вилоятида инвесторлар Минкесер шўр кўли соҳилларини ободонлаштириш билан банд. Ҳавза Петропавловскдан салкам 100 километр масофада жойлашган, шифобахш балчиғи билан ном қозонган. Сув таркиби номи дунёга таниш Ўлик денгизникига жуда яқин. Унга ҳар йили Россиядан ҳам кўплаб туристлар келади. Шу кунгача бу ерда фақат «ёввойи» пляжлар мавжуд эди. Эндиликда тадбиркорлар мириқиб дам олиш учун барча шарт-шароитлар яратиш ниятида. Кўл яқинидаги қишлоқда эса меҳмонхона очилди.\n«Махсус шийпончалар, шезлонглар қўйдик, кафе ишлаб тарибди, душ кабиналари, санитария иншоотлари бор. Коронавирус туфайли хорижга чиқиб кетиш имкониятлари чекланган бир даврда фуқаролар кўлимизга кўплаб келишига умид қиляпмиз. Чунки, биринчидан, шифобахш; иккинчидан, бу ерда қозоқ дашти табиатидан баҳраманд бўлишади», деди инвестор Дмитрий Шарапаев.\nТаъкидлаш жоизки, ўтган йили Минкесер кўли Шимолий Қозоғистон вилояти муқаддас жойлари харитасига киритилди.\nкоронавирустуризмБалхашҚозоғистон туризмикарантинKazakh TourizmКараалмаКуршавелЖамбил\nЮзта оила янги уйга эга бўлди\n1 декабрь - Қозоғистон Республикаси Биринчи Президенти куни\nМанғистаунинг туризм салоҳияти кучаяди\nНур-Султонда Биринчи Президент куни ва Мустақиллик кунига аталган кўргазмалар бўлиб ўтмоқда


Бердақ номидаги Қорақалпоқ давлат университети - Физика-математика факультети\nФизика-математика факультети декани:\nАлгебра ва дифференциал тенгламалар\nФизика-математика факультети тарихи\n1976 йили Бердақ номидаги Қорақалпоқ давлат университети ташкил топганда педагогик институтнинг Физика-математика факультети базасида икки факультет: Физика ва Математика факультетлари очилди. Физика факультетининг декани техника фанлари номзоди, доцент Б.Орымбетов, Математика факультети декани профессор Ж.Қутлымуратовлар тайинланишди.\nБу лавозимда доцент Б.Орымбетов 1986 йилгача муваффақиятли иш олиб борди. Физика факультетини 1986-1989 йиллари профессор Б.А.Абдикамалов, 1989-1993 йиллари доцент М.И.Арзуов, 1993-1997 йилларда М.А.Кан бошқарди. 1998 йилнинг сентябрида Физика ва Математика факультетлири бириктирилиб, қайтадан Физика-математика факультети бўлиб ташкил қилинди ҳамда 2003 йилгача бу факультетни доцент Б.Б.Пренов бошқарди.\nШу факультет базасида 2003 йили май ойида Математика ва Физика факультетлари қайта ташкил қилинди, Физика факультетини профессор Б.А.Абдикамалов, Математика факультетини доцент Б.Пренов 2005 йилгача бошқарди. 2005 йили август ойида Физика ва Инженерлик қурилиш факультетлари бирлаштирилиб, Физика-техника факультети ташкил қилинди ва физика-математика фанлари доктори, профессор Қ.А.Исмайлов факультет декани қилиб сайланди. 2009 йили ноябрдан бошлаб талабалар ва мутахассисликларнинг кўпайиши сабабли Физика факультети бўлиб қайта очилди ва унга профессор Қ.А.Исмайлов 2011 йилгача бошчилик қилди.\nМатематика факультетига 1976-1985 йиллари профессор Ж.Қутлымуратов, 1990-1993 йиллари доцент О.Д.Нуржанов, 1993-1995 йиллари доцент Х.Баймуратов, 1995-1996 йиллари профессор А.Отаров, 1996-1997 йиллари профессор Н.Утеўлиев бошчилик қилди. 1997 йили апрелдан факультетни доцент Б.Пренов бошқарди, 1998 йили сентябрда Физика ва Математика факультетлари бириктирилиб, кайтадан Физика-математика факультети бўлиб ташкил килинди ва доцент Б.Б.Пренов 2005 йилгача бошчилик қилди.\nМатематика факультетини 2005-2007 йиллари доцент М.М.Ибрагимов, 2007-2009 йиллари доцент М.К.Бердимуратов, 2009-2011 йиллари доцент Ж.П.Алланазаров бошқарди, 2011 йили августдан факультетга доцент Б.П.Отемуратов бошчилик қила бошлади. 2011 йили августда факультетнинг Янги структурага ўтишига боғлиқ Физика ҳәм Математика факультетлари бирлаштирилиб, қайтадан Физика-математика факультети ташкил қилинди ва ҳозиргача доцент Б.П.Отемуратов бошчилик қилмоқда.\n5А130202 – Амалий математика ва ахборот технологиялари\n5А140204 – Конденсацияланган оралиқлар физикаса ва материалшунослик\nХорижий олий ўқув ўринлари билан алоқа\nНовосибирск давлат техника университети\nВ.Е.Лашкарев номидаги Украина миллий академияси ярим ўтказгичлар физикаси институти\nПрофессор-ўқитувчилар таркиби: 76\nФан номзодлари: 25


20:26 / 10.03.2017\nТошкентнинг Муқимий ва Бунёдкор кўчалари кесишмасида йўл ўтказгич қурилиши муносабати билан 11 февраль куни ёпилган чорраҳа транспорт ҳаракати учун ҳамон очилмай қолмоқда. «Тошшаҳартрансхизмат» матбуот хизмати берган хабарга кўра, чорраҳанинг очилиш муддати Наврўз байрами арафаси кунларига қолдирилган.\n«Маълум ишлар давом этаётгани ҳамда хавфсизликни таъминлаш мақсадида чорраҳанинг транспорт ҳаракати учун очилиши Наврўз байрами арафаси кунларига кўчирилди.\nТирбандликни келтириб чиқармаслик мақсадида, сизлардан қурилиш вақтида бошқа кўчалардан фойдаланишингизни сўраймиз», дейилган хабарда.\nУнда шунингдек, юзага келтирилган ноқулайликлар учун узр сўралган.\nЭслатиб ўтамиз, аввалига чорраҳада транспорт ҳаракати 11 февралдан 23 февралгача вақтинча ёпилганди. Кейинроқ «Тошшаҳартрансхизмат» ҳаракатланишга 1 мартдан бошлаб рухсат берилишини билдирди. 1 март куни эса бу муддат 10 мартгача узайтирилганди.\nБунёдкор ва Муқимий кўчалари кесишувида, метронинг «Новза» бекати яқинида янги кўприк қурилиши 2016 йилнинг 16 сентябридан бошланган эди. Унинг умумий узунлиги 900, баландлиги 6 метрга тенг, 6 полосали йўлнинг кенглиги 24 метрни ташкил этади. Йўл ўтказгичнинг икки томонида пиёдалар учун умумий узунлиги 131,6 метр бўлган иккита ер усти ўтиш йўлаги ҳам барпо этилмоқда. Йўл ўтказгич Наврўз байрамида фойдаланишга топширилиши белгиланган.\nБунёдкор Муқимий чорраҳа


Янги йил ярмаркаси: арзон ва сифатли маҳсулотлар харидидан халқ мамнун - AmuNews.uz - энг сўнгги янгиликлар\nЯнги йил ярмаркаси: арзон ва сифатли маҳсулотлар харидидан халқ мамнун\n2018 йилнинг 7 декабридан 2019 йилнинг 10 январига қадар Ўзбекистоннинг барча ҳудудларида бўлгани каби туманимизда ҳам Янги йил савдо ярмаркалари ташкил қилинган.\nАйни кунларда гўшт ва сут маҳсулотлари, шакар, макарон, нон, картошка, пиёз ва бошқа сабзавот маҳсулотлари, мева-чева, шунингдек, консерваланган гўшт, балиқ маҳсулотлари – жами 42 турдаги истеъмол маҳсулотлари арзон нархларда аҳолига етказиб берилмоқда. Барча савдо тармоқлари назорат-касса машиналари ва савдо терминаллари билан жиҳозланганлигидан харидорлар мамнун.\nЯнги йил муносабати билан ташкил қилинган ярмаркада шу пайтга қадар 2,8 тонна мол гўшти, 3,2 тонна товуқ гўшти, 9 минг 200 дона тухум, 2,8 тонна картошка, 3,1 тонна пиёз, 2,1 тонна сабзи, 3,5 тонна ҳар хил мева-чева ва бошқа турдаги маҳсулотлар сотилди.\nБозорга киритилаётган барча турдаги озиқ-овқат ва қишлоқ хўжалиги маҳсулотлари ветеринария-санитария экспертиза лабораториялари ходимлари томонидан текширувдан ўтказилгач, сотишга рухсат берилмоқда.\nҲар ҳафтанинг шанба ва якшанба кунлари ярмарка ўтказиладиган жойдаги Янги йил арчаси атрофида байрам тадбирлари, концерт дастурлари ташкил қилинмоқда. Бу эса туман аҳолисининг байрамни янада кўтаринки руҳда нишонлашларига замин яратмоқда.\nЗафар САБУPОВ, Ўзбекистон Pеспубликаси Бош Прокуратураси\nДепартаменти туман бўлими бошлиғи.\nОЛИС ҚИШЛОҚЛАP АҲОЛИСИ УЧУН КЎЧМА САВДО ЯPМАPКАЛАPИ ТАШКИЛ ЭТИЛДИ


Воқеа-ҳодисалар 5 май 2021 327\nЖорий йилнинг 30 апрель куни Ўзбекистон Республикаси Президентининг “Миллий қонунчилик базасини комплекс тизимлаштириш чора-тадбирлари тўғрисида” ПФ–6218-сон Фармони қабул қилинди.\nУшбу Фармонда қуйидаги масалалар ўз аксини топган.\nБиринчидан, қонунчилик базасини қисқартириш бўйича кўрилаётган чора-тадбирлар натижасида яна 500 тага яқин эскирган ва ўз аҳамиятини йўқотган ҳужжатлар бекор қилинди.\nЭслатиб ўтамиз, Адлия вазирлигининг ташаббуси билан жами 3 мингга яқин эскирган ва ўз аҳамиятини йўқотган ҳужжатлар бекор қилинган бўлиб, бу амалдаги ҳуқуқий базанинг қарийб 10 фоизини ташкил етади.\nИккинчидан, қонунчиликни сон жиҳатдан тизимлаштириш эндиликда сифат жиҳатдан яхшиланмоқда.\nҲақиқатан ҳам ўз аҳамиятини йўқотган ҳужжатлардан қонунчиликни “тозалаш”дан кейин навбат ҳужжатлар мазмунини яхшилашга келди.\nБу жуда муҳим масаладир, сабаби бугунги кунда битта вазирликнинг ваколатларини тушуниш учун камида ўнлаб норматив-ҳуқуқий ҳужжатларнинг мазмунини ўрганиш ёки қўшимча вақт ва молиявий харажатларни талаб қиладиган юридик маслаҳат олиш зарур. Ўз навбатида, ўнлаб турли норматив-ҳуқуқий ҳужжатларнинг ўрнига, тегишли давлат органи фаолиятига оид барча асосий масалалар батафсил баён этилган битта ҳужжатнинг талабларини тушуниш ва уларга риоя қилиш осонроқ.\n2) амалдаги ҳуқуқий базани қонунчилик тармоқлари бўйича тизимлаштириш. Бунинг учун 60 га яқин энг муҳим соҳалар кесимида амалдаги ҳужжатлар тизимлаштирилади. Ушбу иш нафақат ҳужжатлар сонининг камайишига, балки уларнинг сифатини сезиларли даражада яхшилашга ҳизмат қилади. Жумладан, тизимлаштириш жараёнида ҳуқуқни қўллаш амалиётида турли муаммоларга олиб келувчи такрорланишлар, зиддиятлар, ҳуқуқий бўшлиқлар ва бошқа камчиликлар бартараф етилади.\nТаъкидлаш лозимки, Фармонда белгиланган қоидаларини амалга ошириш механизмларини очиб беришга алоҳида эътибор қаратилган. Хусусан, давлат органлари фаолиятини тартибга солувчи қонунчилик ҳужжатларини тизимлаштириш, шунингдек, норматив-ҳуқуқий ҳужжатларни Қонунчилик тармоқлари бўйича тизимлаштириш бўйича ишларни амалга ошириш тартиби масъул ижрочилар учун Фармонга илова қилинган икки схемада батафсил кўрсатилган.\nФармон билан эндиликда қонунчиликни сифат жиҳатидан тизимлаштиришнинг янги босқични амалга ошириш бошланди.


Тошкентнома. Оққўрғон, Қўйлиқ ва Миробод мавзелари | Shosh.uz\nБош саҳифа » Тошкентнома » Тошкентнома. Оққўрғон, Қўйлиқ ва Миробод мавзелари\nОққўрғон – қадимги Тoшкент атрофидаги мавзеларнинг бири. Оққўрғон ҳудуди Оққўрғон ва Дархон (Дархонотасой) ариқларидан суғорилган.\nЎрта аср вақф ҳужжатларида Оққўрғон ерлари Хожа Аҳрорга қарашли бўлиб, кейинчалик Хожа Аҳрор мадрасасининг вақф ерлари ҳисобланган. Шаҳарнинг шу мавзега қараган Оққўрғон дарвозаси (1830 йилдан Қашқар дарвозаси) деб аталган. Оққўрғонда Шайхонтоҳур даҳаси маҳаллалари аҳолисининг дала ҳовлилари бўлиб, халқ ёз мавсумини шу ерларда ўтказган.\n1865 йил 9-майда Черняев аскарлари билан амир лашкар Алимқул қўмондонлигидаги Тoшкент мудофаачилари ўртасидаги бўлиб ўтган беомон жанг (ҳозирги Мустақиллик кўчаси Ҳ. Олимжон метроси бекати) мана шу Оққўрғон ҳудудида Черняевни чекинишга мажбур қилган. Тарихчи Муҳаммад Солиҳ ҳам шу жангда қатнашиб, жанг тафсилотларини ўзининг «Тошкентнинг янги тарихи» асарида тасвирлаган. Ҳозирги Оққўрғон ўрнида Оққўрғон, Улуғбек, Дархон ва бошқа маҳаллалар мавжуд.\nҚўйлиқ мавзеси Миробод ва Сергели туманларидаги турар жой массави. Тошкент автомобил халқа йўли жанубий қисми билан чегараланган. Лойиҳалаш ва қурилиш ишлари 1967 йил бошланган. Қўйлиқ ўрнидаги мавзе қадимдан мавжуд бўлган. Бу ердан илгари карвон йўли ўтган. Чирчиқ дарёсининг шу жойида кечув бўлган.\nТошкент Қўқон хонлиги тасарруфида бўлган даврда хон Тошкентга ташриф буюрганида шаҳар ҳокими (бекларбеги) қозикалон ва бошқа аёнлар аҳолини ўша ерга йиғиб хонни тантана билан кутиб олардилар.\nҚўқондан бошланувчи йўл Қўйлиқ кўпригигача, Қўйлиқ кўпригидан бошланган Фарғона йўли кўчаси шаҳарнинг Қўқон дарвозасига келиб туташган. Қўйлиқ атамаси хусусида турли фикрлар юради. Булар:\n-Мўғул саркадаларидан бирининг исми Қўйлиқ бўлган. Тошкент унинг назоратида бўлган;\n-Қўйлиқ-қўйилиқ яъни пастлик сўзининг ўзгарган кўриниши;\n-Бу ерлар қўй-қўзиларга сероб жой бўлган. Қўйлиқ бозорида қўй-қўзилар сотилган;\n-Қўйлиқда масжид қурдириб имомлик қилган Ҳофиз Шайх Қўйлиқий яъни Қўйлиқ ота номи билан боғлиқ деган фикрлар ҳам бор.\nТарихдан маълумки 92 уруғли ўзбек қабилалари таркибида Кўкчулак, Қўйли каби бирқанча уруғларни бирлаштирган Дўрмон қабиласи бўлган. Қабиланинг Қўйли уруғи ХV асрда Дашти қипчоқдан кўчиб келиб, шу ҳудудда ўрнашиб қолган. Жой номи шундан десак хақиқатга яқинроқ бўлади. Ҳофиз Қўйлиқийни эса Қўйлиқлик деб тушунмоқ керак.\nҚўйлиқ ота. Хўш унда Қўйлиқ ота ким? Ҳофиз шайх Қўйлиқий бўлиб, самарқандлик ҳазрати Нўғай ота авлодларидан, яъни азиз шайхлар сулоласидандир. У киши амир Имомқули Баҳодирхон даврида Самарқандда аълам (имомларнинг имоми) бўлган олим шайхнинг она томонидан Тошкентдаги бобоси эдилар. Оналари қадимги Бонукент (Нўғойқишлоқ ҳозирги Ўзгариш) қишлоғига келин бўлиб тушганлар, ислом дини илмидан анча хабардор бўлганлар.\nОталари, оналари ва Нўғойқўрғондаги боболаридан тасаввуф султони Ҳожа Аҳмад Яссавий тариқатига оид «Жаҳрияйи Яссавий»ни ўрганган Ҳофиз Шайх Қўйлиқдаги масжидда имомлик қилиш билан бирга ўзи Қурдирган хонақоҳда зикр тушиш, иймон ва эътиқодга оид мавзуларда суҳбатлар ўтказиш кабилар билан машғул бўлганлар.\nАйниқса, ўша даврдаги Қуръон суралари ва оятларини баъзи юзаки шарҳловчиларга нисбатан чориёрлар улуғлигини исботловчи далиллар билан ул зот Қўйлиқий тахаллуси билан рисолалар ёзганлар.\nҚўйлиқ ота вафот этганларидан кейин таҳминан ҳижрий 893 (милолий 1475) йили ҳозирги Қўйлиқ бозори ёнидаги даҳмага дафн этилганлар. Ҳозирги янги мақбара 1994 йилда махсус лойиҳа асосида қурилди.\nМиробод – ХIХ асрнинг бошида Қўқон хони Тошкентни босиб олгандан кейин шаҳар ҳудуди бирмунча кенгайди. Хуллас, Қўқон хонининг собиқ ўрдасига қарашли Анҳор билан Салор ўртасида Қашқар, Мингўрик, Миробод каби ўнлаб маҳалла ва мавзелар вужудга келди. Янги жойлардаги туб аҳоли сиқиштирилиб, бу ерлар деярли бошқа жойлардан келганларга жумладан, Миробод мавзесининг ҳудуди Қўқон хонлигининг юқори имтиёзли мирларига берилди. Мавзенинг Миробод дейилиши шундан. 1992 йил май ойидан Темирйўлчилар райони бўлиб келган туман, Миробод тумани деб номланди.\nTags Toshkent Абдулазиз Муҳаммадкаримов мавзе Миробод Оққўрғон Ташкент Тошкентнома Қўйлиқ Қўйлиқ ота\nPrevious Тарихи Алиқули (Алимқули) амирлашкар. 5-фасл\nNext Ёрмуҳаммад Тошкандий\nPost Views: 287 Шайх Умар Боғистонийнинг ўғли, илоҳиёт ва тариқат илмининг йирик намоёндаларидан бири, улуғ …


Ўзбекистонда нақд пул даромади ошибди\n21 феврал 2020, Тошкент вақти: 18:34\nАҳоли қўлидаги нақд пул сийраклашгани сайин давлат идоралари аҳоли нақд пул даромадининг ошаëтгани ҳақида ҳисоб бермоқда.\nЎтган йил январ-ноябр ойларида ўзбекистонликларнинг нақд пул даромади 36,4 фоизга ошди. Бу маълумот Ўзбекистон давлат статистика қўмитасининг йиллик ҳисоботида чоп этилди. Оддий ўзбекистонликлар эса¸ одатдагидай¸ бунинг тескарисини гапирмоқдалар.\nЎзбекистон Давлат статистика қўмитасининг 2009 йилда Ўзбекистон республикасини социал-иқтисодий ривожлантириш асосий кўрсаткичлари йиллик ҳисоботида ўтган йилнинг январ-ноябр ойларида аҳоли нақд пул даромадларининг 36,4 фоизга ошгани айтилади. Шунингдек бу маълумотнинг давомида аҳолининг пул харажатлари ва омонати ҳам 34,7 фоизга ошгани кўрсатилади.\nЎзбекистонлик ёш иқтисодчи Аҳмаджоннинг айтишича, аҳоли нақд пул даромадларининг ошиши табиий ҳолат ва шунга яраша пул харажатлари ҳам бўлади. Зеро, дейди иқтисодчи¸ ўтган йилда икки марта бюджет ташкилотларининг иш ҳақлари ва пенсиялар оширилди.\n- Бу статистикадан мақсад халқни ишонтиришмоқчи бўлишганми дейман. “Фақат харажатлар эмас¸ даромадлар ҳам ошаяпти мана. Тенгма тенг кетаяпти. Ҳаттоки даромад харажатдан кўпроқ ошган” деган маънода чиқарилган бўлиши мумкин. Олдин кўп гаплар¸ ҳазиллар¸ ҳангомалар юрарди. Ҳозир Ўзбекистонда энг кам ойлик иш ҳақи 30 нечадир мингга етган. Бу пулга Ўзбекистонда яшашнинг иложи йўқ. Бунақа статистикани чиқариб қўйишнинг ўзи кулгили. Чунки буни қанақадир йўл билан оқлаш керак бўлади. Ҳозирги чиқарган иккинчи статистикаси шуни билдирса керак. Одамлар “Ойлигимиз етмаяпти” деб кўп нолийдида. “Нолишга ҳожат йўқ” дегандай қилиб “Ойликлар ошаяпти. Даромадлар ва харажатларга нисбатан ошаяпти” деган мақсадда қилинган бўлиши мумкин¸ дейди Аҳмаджон.\nАгар Ўзбекистондаги аҳоли оладиган нақд пул ва харажатнинг ўртасидаги фарқни кўрадиган бўлсак, Давлат статистика қўмитаси бу ахборотининг ёлғон устига қурилгани маълум бўлади, дейди Аҳмаджон.\n- Биринчи навбатда¸ Ўзбекистоннинг статистикасига умуман ишонишнинг кераги йўқ. Иккинчи навбатда¸ Ўзбекистоннинг статистикаси фақат ҳукуматга керак. Халққа умуман керак эмас. Халқнинг реал даромадлари статистикага тескари. Даромад ошмаяпти¸ харажат ошаяпти. Бир мисол. Мен ҳозир сайтларда кўп ўқийман¸ ўзим ҳам эшитаман. Ойлик олади. Ойликнинг маълум бир қисмини пластик карточкага қўяди. Нақд пул қўлида жуда ҳам кам. Уни қандай қилиб ишлатади? Ўзбекистонда шароитлар йўқ. Автобусда проездной оламан деса қийин¸ бозордан картошка оламан деса қийин. Нақд пул харажатлари ошиб бораяпти. Нақд пулни етказиб бера олмаяпти¸ дейди Аҳмаджон.\nСурхондарёлик шифокор Фахриддин Аҳмаджоннинг фикрларига қўшилади. Унинг айтишича, ўтган йилнинг охирига бориб уларнинг маошлари 100 фоиз пластик карточкаларга ўтказиб юборилди. Фахриддин ўтган йилда аҳоли нақд пул даромадининг 36 фоизга ошганини чўпчак деб ҳисоблайди.\n- Ўтган йилги ҳисоб бўйича оладиган бўлсак¸ Сариосиë тумани бўйича шифокорлар ойлик маошининг 50-70 фоизини нақд пул олиш имкониятида эдик. Вақт ўтиши билан йил охири бўлаверган сари аксига бўлаяпти. 30 фоиз нақд бўлиб¸ 70 фоиз пластикка ўтди. Биз декабр ойига 10 фоиз нақд олдик. Қолгани 100 фоиз пластикка тушиб кетаяпти. Шундай ҳолатлар бўлиб келаяпти ҳозир. Ҳозир нақд пул на ўқитувчилар¸ на медицина соҳасида йўқ. Бўлмаган гап бу нарса¸ дейди Фахриддин.\nУнинг сўзларига кўра, аҳоли харажатининг ошгани тагида ҳам гап бор, яъни бу ерда яна улар зарар кўряпти. Чунки, дейди шифокор, нақд пулнинг йўқлиги ўз-ўзидан пул харажатига ҳам салбий таъсир кўрсатяпти.\n- Пластикка сотиладиган савдо дўконлари бор. Лекин озиқ-овқат турининг ҳаммаси ҳам эмас. Озиқ-овқатнинг 30 дан ортиқ тармоғи бўладиган бўлса¸ 15-20 тармоғи пластикка сотилаяпти. Пластикка олаяпмиз. Қолганига нақд пул бўлиши керак. Нақд пул қилиш учун пластикни пулга айлантириш керак. Пластик карточкадаги пулни нақд пулга айлантириш учун туманимизда бирорта банк автоматининг ўзи йўқ. Президент фармойиш чиқарган¸ лекин банкнинг ўзи ҳам пул қилиб бермаяпти. Ошна-оғайниси¸ таниши бор кишилар пластикнинг ичида 200 минг бўладиган бўлса¸ шуни 165-170 минг нақд пул қилиб бераяпти¸ дейди шифокор Фахриддин.\nФарғоналик тадбиркор Ойбек аканинг айтишича, Давлат статистика қўмитаси маълмотларни фақат ижобий тарзда, ҳукумат кўрсатмасига мувофиқ тақдим этади. Негадир бу маълумотларда аҳолининг нақд пул даромади ошгани айтиладию, бироқ аҳолининг харид қуввати ва аҳолининг истеъмол саватчаси ҳақида ҳеч нарса дейилмайди, дейди тадбиркор:\n- Нарх-наволар ошганини ҳисобласангиз¸ яшаш даражаси ошгани йўқ. 36 фоиз даромад ошганга яраша 40 фоиз нарх-наво ҳам ошди. Булар статистикани бюджет корхоналарига қараб ҳисоблайди. Бошқа нарсага қарамайди улар. Бюджетнинг маблағи қаëққа чиқиб¸ қаëққа кетаëтганига нисбатан олса керак¸ дейди Ойбек ака.\nСурхондарёлик шифокор Фахриддин мамлакатда нақд пул тақчиллигини инфляцияси билан боғлиқ деган фикрда.\n- Менинг фикримча¸ инқирознинг ҳам таъсири бор. Давлатнинг сиëсати¸ пул эмиссиясини сақлаб туриш. Шу орқали пулнинг қадрини ушлаб туриш бўлаяпти. Бошқа ҳеч нарса эмас. Агар халқнинг қўлига пул берса¸ ўз ўзидан пулнинг қадрсизланиши бўлади. Чунки нарх-навони оширмаймиз деб турган билан нарх-наво ойма ой ошиб бораяпти¸ дейди сурхондарёлик шифокор Фахриддин.\nФарғона музейидан ўғирланган миллион долларлик асар тақдири билан Озодбек Назарбеков шуғуланмоқда


CNN телеканали мудҳиш видеони эълон қилди - xabar.uz\n12.05.2022 18:44 0 4556\nЖурналистлар ҳалок бўлганларнинг шахсини аниқлашга муваффақ бўлишган. Улар — 68 ёшли қўриқчи Леонид Пляц ва номи ҳозирча ошкор этилмаган автосалон эгаси.\nТелеканал ихтиёрида Киев яқинидаги автомагистраллардан бирида жойлашган дилерлик дўкони ҳудудида ўрнатилган видеокузатув камераларидан олинган ёзувлар бўлган. CNNга кўра, ёзувлар 16 март куни Россия ҳарбийларининг Украина пойтахтини эгаллашга уриниши вақтида олинган.\nТелеканал видеодаги аскарларнинг қайси томонга тегишли эканлигини уларнинг кийим-кечаклари, гувоҳларнинг сўзлари ва ўша пайтда ҳудудни ким назорат қилгани асосида таҳлил қилган.\nВидеода Леонид Пляц ва салон эгаси ҳарбийлар олдига чиқишгани, ҳарбийлар улар билан нимадир ҳақида гаплашиб, уларни қўйиб юборишгани кўринади. Сўнг Пляц ва шериги хавфсизлик постига қайтаётганида кутилмаганда аскарлар уларни орқасидан отиб ташлайди.\nҲодисадан бироз ўтгандан сўнг яраланган Пляц ўрнидан туриб, қўриқлаш постига етиб келади ва у ердан украиналик кўнгиллиларга қўнғироқ қилди. Кўнгиллилар бўлинмаси командирининг CNN телеканалига айтишича, улар рус ҳарбийлари билан отишмага киришиб, қўриқчининг олдига етиб келишган. Плятц бинодан олиб чиқилган, аммо у кўп қон йўқотишдан вафот этган.\nМаҳаллий полициянинг 9 майдаги маълумотларига кўра, Киев вилоятида 1254 нафар тинч аҳолининг жасади топилган. Россия ушбу қирғинларга алоқадорлигини рад этиб келмоқда.\nХориж 19/05, 14:36


Қондаги қанд миқдорини пасайтирувчи табиий восита (Жуда фойдали) — Фойдали мақолалар — Maslahatim.uz\nҚондаги қанд миқдорини пасайтирувчи табиий восита (Жуда фойдали)\n12/10/2016 12/10/2016 Умида Худойназарова 9 комментариев қандли диабет, қовоқ данакчалари\nБугун кўпчиликни қондаги қанд миқдори ташвишга солмоқда. Айниқса қандли диабет билан оғрийдиган беморлар бу муаммога ҳар куни дуч келадилар.\nБеҳоллик, оғиз қуриши, майда яраларнинг қийин битиши, иштаҳанинг ошиши, кўз нурининг пасайиши — буларнинг бари қондаги юқори миқдордаги глюкозадан далолат беради.\nҚондаги қанд миқдорини пасайтирувчи маҳсулотлардан бири — қовоқ данакчаларидир. Улар катта миқдорда фойдали элементлар манбаи бўлиб, қовоқ данакчалари — қон таркибини яхшиловчи темир моддасига ҳам бой. Уни истеъмол қилганда — юрак тўғри ишлаши учун барча керакли озуқаларни олади. Шу билан бирга қовоқ данакчалари ҳуснбузарларга қарши ажойиб восита бўлиб, терининг умумий ҳолатини яхшилайди.\nҚовоқ данакчаларини ҳар куни истеъмол қилиш қондаги қанд миқдорини ҳам пасайтирар экан.\n-150 гр тозаланган қовоқ данакчалари;\n-1/2 чой қошиқ корица(ҳушбўйлик учун);\n-4-5 дона хурмо.\nДанакчаларни 8 соатга сувда ивитиб қўямиз. Сўнг сувни тўкиб ташлаб, блендерда майдалаймиз, 4 пиёла сув қўшиб яна блендерда аралаштирамиз. Аралашмани докадан ўтказиб, майдаланган хурмо ва корица қўшамиз. Сўнг қовоқ уруғи сутини шиша банкага солиб совутгичга қўямиз. Шифобахш ичимликни эрталаб оч қоринга 100 грдан ичиб, 30 дақиқадан сўнг нонушта қилиш мумкин. Қовоқ сутини 4 кун ичиб 4 кун дам олинади ва яна ичилади.\nЖолинус ҳаким: Седананинг фойдаси кўпдир\nГуруч ёрдамида танамиздаги зарарли моддалардан ҳалос бўламиз.\nАёллар ҳақида қизиқарли фактлар\n← Суюкли Куёвтўраларга 15 насиҳат:\nБармоқларимиз — бир кунлик таомномамизни белгилаб берар экан. →\nҚондаги қанд миқдорини пасайтирувчи табиий восита (Жуда фойдали): 9 комментариев\n12/10/2016 в 9:21 дп\nМафтуна Иброхим Халилуллох\n12/10/2016 в 10:45 дп\nАссолому алекум ковок бу ош ковокми шуни шунтириб берсез мен унча шунмийман озбекчага кота рахмат\n12/10/2016 в 11:41 дп\nИфти Изоз Султа\n12/10/2016 в 11:15 пп\nОш ковок буу\n13/10/2016 в 8:54 дп\nХа ковок бу ош ковок\n13/10/2016 в 10:50 пп\nХурмо канакаси оддий узимизаникими еки арабистони финикисими\n15/10/2016 в 1:57 пп\n21/10/2016 в 8:38 пп\nКорица нима узбекчага таржимаси\n01/11/2016 в 9:14 пп


Қашқадарё ҳаёти ҳақида ҳикоя қилувчи журнал АҚШда чоп этилди /// Инглиз тилида чоп этилалиган «Inside Kashkadarya» журнали тарихда илк бор Amazon.com орқали АҚШ ва дунёнинг бошқа давлатларида сотувга қўйилди. – ВОҲА\nҚашқадарё ҳаёти ҳақида ҳикоя қилувчи журнал АҚШда чоп этилди /// Инглиз тилида чоп этилалиган «Inside Kashkadarya» журнали тарихда илк бор Amazon.com орқали АҚШ ва дунёнинг бошқа давлатларида сотувга қўйилди.\n02.11.2020 Voha gazetasi\nИнглиз тилида чоп этилалиган «Inside Kashkadarya» журнали тарихда илк бор Amazon.com орқали АҚШ ва дунёнинг бошқа давлатларида сотувга қўйилди. Қизиқарли томони шундаки, мазкур журнал вилоят тарихида дастлабкиси бўлиб, асосан, ҳудуднинг туристик, сиёсий, ижтимоий-маданий ҳаётини ёритишга мўлжалланган .\nЖурналнинг илк сони Қашқадарёнинг туризм салоҳиятига бағишланган. Бунда воҳанинг зиёрат, эко, этно ва экстремал туризм йўналишлари кенг очиб берилган.\nМаълумот ўрнида, «Inside Kashkadarya» журналининг таҳрир ҳайъати раиси Зойир Мирзаев, бош муҳаррири эса туризмни ривожлантириш ҳудудий бошқармаси матбуот котиби Асрор Аллаяров ҳисобланади ҳамда ойда бир маротаба чоп этилади.\nЗаҳириддин Муҳаммад Бобур ҳақида фильм суратга олинмоқда (ФОТО)\nДиний адоват қўзғатганлик учун қандай жавобгарлик бор? /// 👉 базавий ҳисоблаш миқдорининг 600 бараваригача миқдорда жарима;


Ҳақиқатан ҳам бавосил хасталигида махсус ёстиқлар жонингизга оро кириши турган гап. Бу нафақат шу касаллик билан оғриганларга, балки унга мойиллиги бор барчага фойдали ҳисобланади. Ёстиқлар беморнинг умумий аҳволига ижобий таъсир кўрсатади, хавфли гурухдаги ва ҳамиша ўтириб ишлашига тўғри келадиган инсонларда бавосил вужудга келишининг олдини олади.\nБир жойда ўтириб ишлайдиган идора ходимлари.\nҲомиладор аёллар (бачадоннинг ички аъзоларга ўтказадиган босими қон айланишининг бузилишига, натижада тўғри ичакда қон йиғилишига олиб келади).\nБавосилни олиб ташлаш бўйича жарроҳлик амалиёти ўтказилганидан кейин.\nКатта ёшдагилар учун. Организмдаги табиий ўзгаришлар туфайли тўғри ичакка қон келиши бузилади. Оқибатда томирлар девори бўшашиб, бавосил юзага келиши мумкин.\nИрсий мойилликка эга, камҳаракат, ич юриши бузилган, мунтазам гантель ва штангалар кўтарувчи, нотўғри овқатланадиган, асабийликка мойил кишиларда ҳам бавосир ривожланиши эҳтимоли бўлгани боис, улар ҳам ёстиқлардан фойдаланишлари мақсадга мувофиқ саналади.\nБавосилда қўлланиладиган ёстиқлар ортопедик тиббий буюмлар сирасига киради. Ҳозирда турли кўриниш ва шаклдаги турлари сотувда мавжуд. Уларнинг ҳар бири махсус текширувлардан ўтказилган бўлиб, самарадорлиги ва буткул хавфсизлиги кафолатланади. Ёстиқлар ўлчами, ичи нима билан тўлдирилгани, кўринишига кўра фарқланади. Шаклан думалоқ (ҳалқа), тўғритўртбурчак ёки понасимон бўлади.\nШунингдек, харид қилиш чоғи ёстиқ қанча вазнни кўтара олишини суриштириш лозим. Бундай ёстиқчаларнинг ҳалқасимони пуфлаб шишириладиган, поролонли ёки полиуретанли бўлиб, ўртаси тешик бўлади. Тешиккулчага ўхшаш бу мосламанинг думғаза соҳасига тўғри келадиган чукурчаси нозик соҳага босимни камайтиради. Ёстиқчалар кўринишидан сузиш учун мўлжалланган ҳалқаларга ўхшаб кетади. Шунингдек, ҳозирда гречиха пўчоғи солинган турлари ҳам мавжуд бўлиб, ўтиришга қулайлиги, терига ижобий таъсир кўрсатиши билан ажралиб туради.\nҚандай фойдаланиш керак?\nОртопедик ёстиқларни юмшоқ креслоларга қўйиб ўтириш маслаҳат берилмайди, негаки бундай ҳолда думба ёстиқнинг орасига кириб қолиб, орқа тешик томирлари сиқилиб қолиши мумкин. Шунингдек, юмшоқ креслоларда ҳаво яхши айланмаслиги боис, тўғри ичак томирларининг янада кенгайиши хавфи бор.\nБавосил безовта қилаётганда ортопедик ёстикда ўтириш беморнинг аҳволини анчайин енгиллаштиришига қарамай, унда узоқ вақт ўтириш тавсия этилмайди. Вақти-вақти билан — ҳар икки соатда ўрнидан туриб, касалликда тавсия қилинадиган машқларни бажаришни унутмаслик лозим. Шуни ҳам инобатга олиш даркорки, ушбу ёстиқшар бавосилга қарши қўлланиладиган даво чораларининг бир қисмигина бўлиб, даволовчи шифокор тавсияларини зинҳор бекор қилинишига сабаб бўлолмайди.\nБавосилда кўлланиладиган махсус ёстиқлардан фойдаланиб, бу дарддан буткул халос бўлиш мумкин деган, нотўғри тушунчага борманг. Касаллик пайдо бўлиши заҳоти проктолог-шифокорга учраб, унинг тавсияларига тўлиқ амал қилинг. Бавосилга қарши ёстиқчанинг вазифаси — оғриқни камайтириш ва бу касаллик келиб чиқишининг олдини олишдир.


24 ноября, 2021, 11:21\nТеги:Томас Тухель | Ньюкасл | Челси\nТухелнинг назари кимга тушди?\n“Челси” ҳужум чизиғини кучайтирадиган футболчи қидирмоқда. Улар янги ҳужумчини январь ойидаёқ харид қилмоқчи.\nҲозирча, “аристократлар” сафида иккита марказий ҳужумчи бор холос. Ромелу Лукаку энди жароҳатидан қутилган бўлса, Тимо Вернер иккинчи мавсум ҳам Англия футболига мослаша олмаяпти.\nКлуб хўжайинлари ҳам Тухелнинг жамоага ҳужумчи олиш ҳақидаги таклифини маъқуллади. Клуб скаутлари “Ньюкасл” форварди Каллум Уилсонни олишни таклиф қилмоқла.\nЖорий мавсумда “Ньюкасл” муваффақиятсиз ўйнаётган бўлса-да, Каллумнинг ҳаракатлари юқори баҳоланмоқда. У ҳужум қудрати энг заиф жамоа шарафини ҳимоя қилаётганига қарамай, саккизта учрашувда тўртта гол урди.\nСаудияликлар “Ньюкасл”га номдор футболчиларни олиб келмоқчи. Шу боис, Уилсон асосий ҳужумчи мақомида бўла олмайди. Бу ўз навбатида, 30 ёшли футболчининг “Челси”га таклифини қабул қилишига туртки бўлиши кутилмоқда.


hidoyat.uz – “Мовароуннаҳр” нашриётининг сайти - Касални боламдек даволайман\nКасални боламдек даволайман\nКейинги вақтда ҳар хил сабаблар билан тери касалликларининг тури кўпайди.Улар орасида одамларда кўпроқ нохушлик туғдирадигани оқ доғлардир. Тиббиёт фанлари номзоди Мардон Маманов бу касалликнинг келиб чиқиш сабаблари ва уни даволаш усуллари ҳақида гапириб берди.\n– Бу касаллик тиббиётда “витилиго” дейилади. У бугунги кунда нафақат тиббий, айни пайтда, ижтимоий муаммо ҳамдир. Бундай касаллар кўпинча ўзларини одамлардан ажратиб қўйишади ва қаттиқ тушкунликка тушишади. Руҳий изтироблар доғлар тузалишнинг кечикишига сабаб бўлади.\nСўровнома ўтказилганида йигирма тўққиз фоиз беморлар асаб тизимини жароҳатлари, йигирма уч фоизи шамоллашлар, тўққиз фоизи эса жигар (сариқ) касаллиги, бошқалари турли шикастланишлар сабаб бўлди, дейишган. Кўпчилик бу касаллик баҳорда (илик узилди даврида) бошланганини айтади. Илмий изланишлар витилиго асосан танада дармондорилар етишмаслиги боис келиб чиқишини кўрсатди. Мис, кумуш, рух, темир, аскорбин ва никотин кислотаси танамизга жуда муҳимдир. Улардан терига ранг берувчи меланин пигменти ҳосил бўлади. Танада улардан бирининг етишмаслиги тери рангининг ўзгаришига олиб келади. Танага турли йўллар билан кириб олган (лямбля, аскарида, острица, пакана гижжа) зараркунандалар микроэлементлар миқдорини камайтириб юборади.\nБу касаллик бошланишини одам кўпинча сезмайди, доғ пайдо бўлишидан олдин тери бироз қичишиши ва кепакланиши ҳам мумкин. Доғлар терининг турли жойларига тушади, бу жойларда терининг сезувчанлиги ўзгармайди. Даволаш учун касаллик сабабларини аниқлаш, танага микроэлементлар киритиш, етарли миқдорда меланин пигменти ҳосил бўлишини таъминлаш керак. Даволаш узоқ давом этиши мумкин. Бемор тузалишида шифокорнинг ширин сўзи, меҳри жуда-жуда зарур.\nКўпчилик бу касаллик тўғрисида етарли тушунчаси бўлмагани боис, уни “юқумли”, “авлоддан-авлодга ўтади”, дейди. Витилиго юқумли эмас, инсон наслига ҳеч қандай салбий таъсири йўқ.\nСаломатлигимизни доим назорат қилиб туришимиз керак. Ҳар йили бир марта тери касалликлари шифокори кўригидан ўтиш мақсадга мувофиқдир.\n“Беморни отангдек кутиб ол, фарзандингдек давола”, менинг ҳаётий шиорим. Ҳузурингга шифо излаб келган одамга отангга қилгандек муомала қилсанг, унга руҳий мадад берган бўласан. Ҳеч бир киши фарзанди дард чекишини истамайди. Касални ўз болангдек виждонан даволасанг, муолажанг эм бўлади.\n10387 марта ўқилган.


Ижарага в Андижан - OLX.uz\nOLX - доска объявлений Андижан - ижарага\nИжарага янги жихозлари билан уй. Покиза саклаш шарти билан.\nКвартира ижарага берилади .Мудати 1 йил. 2хонали балкон бн\nОпалубка ижарага берамиз андижан\nАренда / ижарага жойлар берилади. Эълонни охиригача ўқиб чиқинг